Summary: سنہ 2016 کے بعد یہ پہلا موقع ہے کہ اتنی بڑی تعداد میں شدت پسندی کے واقعات رونما ہو رہے ہیں اور ان میں سب سے زیادہ نقصان سکیورٹی فورسز کا ہو رہا ہے۔ ایسا لگتا ہے کہ پاکستان واپس اس دور کی طرف جا رہا ہے، جب شدت پسندی کے زیادہ واقعات رونما ہو رہے تھے۔

70 سالہ نوکر خان کے مطابق مرنے والے محمد صلاح  کے دو کمسن بچے ہیں جن میں ان کا پانچ سالہ بیٹا ان کا وارث ہے

’مستونگ میں ہونے والے خود کش حملے میں میرے خاندان کے دو افراد زندگی کی بازی ہار گئے۔ ان میں سے ایک میرا بھتیجا تھا جو سات بہنوں کا اکلوتا بھائی اور دو معصوم بچوں کا باپ تھا۔‘

یہ کہنا ہے بلوچستان سے تعلق رکھنے والے نوکر خان کا جن کے ایک بھتیجے کی ہلاکت کے علاوہ ایک اور بھتیجے کا بیٹا مستونگ میں 12ربیع الاوّل کو ہونے والے خود کش حملے میں مارے گئے۔

بلوچستان میں سابق صدر پرویز مشرف کے دور سے بدامنی کے واقعات کا سلسلہ جاری ہے لیکن رواں سال کے دوران مستونگ میں ہونے والا یہ خود کش حملہ شدت پسندی کا سب سے بڑا واقعہ تھا۔

سرکاری حکام کے مطابق اس خود کش حملے میں 60 سے زائد افراد ہلاک اور 45 زخمی ہو گئے۔

پاکستان میں سینٹر فار ریسرچ اینڈ سکیورٹی سٹیڈیز کی حالیہ رپورٹ کے مطابق گزشتہ پانچ سال میں خیبرپختونخوا  اور بلوچستان میں شدت پسندی کے واقعات میں مسلسل اور تشویشناک حد تک اضافہ ہوا۔

پاکستان میں حکام کی جانب سے ان واقعات کی ذمہ داری کالعدم تحریک طالبان پاکستان سمیت دیگر شدت پسند تنظیموں پر عائد کرتے ہوئے یہ الزام عائد کیا جا رہا ہے کہ وہ اس مقصد کے لیے افغانستان کی سرزمین استعمال کر رہے ہیں تاہم نہ صرف افغانستان کی موجودہ طالبان حکومت بلکہ ماضی کی حکومتیں بھی ان الزامات کو سختی سے مسترد کرتی رہی ہیں۔

پاکستان میں شدت پسندی کے واقعات میں اضافہ کیوں ہو رہا ہے اور کیا پاکستان دوبارہ سے شدت پسندی کے سابقہ دور کی جانب بڑھ رہا ہے؟

حکام کے مطابق مستونگ دھماکے میں 60 سے زائد افراد ہلاک اور 45 زخمی ہوئے

مستونگ میں 12 ربیع الاوّل کے واقعے نے کئی خاندانوں کا اجاڑ کر رکھ دیا۔ اس واقعے میں بعض خاندانوں کے دو یا اس سے زیادہ افراد مارے گئے جن میں نوکر خان کا خاندان بھی شامل ہے۔

نوکر خان کا تعلق بنیادی طور پر بلوچستان کے ضلع کچھی سے ہے لیکن وہ گرمیوں میں اپنے خاندان اور قبیلے کے دیگر افراد کے ہمراہ ضلع مستونگ کے علاقے کھڈ کوچہ میں نقل مکانی کرتے ہیں۔

ان کی عمر 70 سال کے لگ بھگ ہے جبکہ وہ ایک پیر سے معذور بھی ہیں۔ اس واقعے میں نوکر خان کا 22 سالہ بھتیجا محمد صلاح اور دوسرے بھتیجے کا بیٹا نور االلہ مارا گیا۔

ایک چھوٹے سے خیمے میں اپنے ساتھ بیٹھے ایک کمسن بچے کی جانب اشارہ کرتے ہوَئے نوکر خان نے کہا ’یہ میرے مرنے والے بھتیجے کا بیٹا ہے۔ بھلا اب یہ چھوٹا بچہ اپنے خاندان کو کیسے سنبھالے گا۔‘

نوکر خان بتاتے ہیں کہ ’محمد صلاح یتیم تھا۔ ہم نے اس کی جلدی شادی کرائی۔ اس کے دو کمسن بچے ہیں جن میں اس کا یہ پانچ سالہ بیٹا ان کا وارث ہے۔ بھلا یہ بتائیں کہ یہ بچہ اب اپنے والد کی سات بہنوں، اپنی والدہ، اپنی بہن اور خود اپنا خیال کس طرح رکھ سکے گا۔‘

’ان کی بھی ذمہ داری میرے کندھوں پر آ گئی جبکہ میری اپنی حالت آپ کے سامنے ہے کہ میرے لیے چلنا پھرنا مشکل ہے۔‘

کھڈ کوچہ کے علاقے شریف آباد کے شفیع محمد کے خاندان کے بھی دو افراد مستونگ میں مارے گئے جن میں ان کا بڑا بھائی ولی محمد اور چچازاد بھائی فیض سلطان شامل ہیں۔

شفیع محمد خود بھی اس جلوس میں شریک تھے لیکن وہ اس مقام سے کچھ فاصلے پر تھے جہاں خود کش حملہ آور نے اپنے آپ کو اڑایا تھا۔

بی بی سی سے بات کرتے ہوئے ان کا کہنا تھا کہ جلوس کی سکیورٹی کے لیے مناسب انتظامات نہیں تھے۔

ان کا کہنا تھا کہ ولی محمد کے آٹھ  بچے ہیں اور وہ ٹرک چلا کر اپنے بچوں کے لیے روزی روٹی کا انتظام کرتے تھے جبکہ ان کے چچازاد بھائی فیض سلطان کے بھی دو بچے ہیں اور وہ ایک چھوٹا سا کیبن چلا کر گزارا کرتے تھے۔‘

انھوں نے دکھ بھری آواز میں بتایا کہ ’بھائی کے بچوں میں سے جن کو اپنے والد کے دنیا سے چلے جانے کی سمجھ بوجھ نہیں وہ پوچھتے ہیں کہ ابو کب آئیں گے۔ اب ہم ان کو کس طرح سمجھائیں کہ ان کے والد دنیا میں نہیں رہے۔‘

شفیع محمد نے بتایا کہ اس سانحے کے بعد حکومت کا نہ کوئی فرد آیا اور نہ ہی کس نے پوچھا کہ جو خاندان اجڑ گئے ان کا کیا ہو گا۔

سنہ 2022 کے مقابلے میں اس سال شدت پسندی کے واقعات میں ہونے والی اموات کی تعداد 19 فیصد زیادہ ہے

سینٹر فار ریسرچ اینڈ سکیورٹی سٹڈیز کی رپورٹ کے مطابق رواں سال ستمبر کے مہینے تک پاکستان میں شدت پسندی کے 450 سے زائد واقعات رونما ہوئے۔

رپورٹ کے مطابق رواں سال کی دوسری سہہ ماہی میں شدت پسندی کے واقعات میں 284 ہلاکتیں ہوئیں۔ سال کی تیسری سہہ ماہی میں ان کی تعداد بڑھ کر 445 ہو گئی اور اس طرح تین ماہ میں ان واقعات میں 57 فیصد اضافہ ہو گیا۔

رپورٹ کے مطابق ستمبر تک ہونے والے واقعات میں 386 سکیورٹی اہلکار مارے گئے، 333 عام شہری جان کی بازی ہار گئے جبکہ 368 شدت پسند بھی ہلاک ہوئے۔

رپورٹ میں کہا گیا ہے ان میں سے سب سے زیادہ ہلاکتیں خیبرپختونخوا اور دوسرے نمبر پر بلوچستان میں ہوئیں جبکہ سندھ ، پنجاب اور اسلام آباد میں یہ تعداد نسبتاً کم ہے۔

رپورٹ کے مطابق دونوں صوبوں میں شدت پسندی کے واقعات کے رحجان میں  گزشتہ پانچ سال میں اضافہ دیکھنے میں آیا اور سنہ 2022 کے مقابلے میں اس سال ایسے واقعات میں ہونے والی اموات کی تعداد 19 فیصد زیادہ ہے۔

چترال سمیت خیبرپختونخوا اور بلوچستان کے بعض علاقوں میں تحریک طالبان اور بعض دیگر شدت پسند تنظیموں کے حملوں کے بعد پاکستان میں سرکاری حکام نے ایک مرتبہ پھر افغانستان کو مورد الزام ٹھرانا شروع کیا۔

جیونیوز کے پروگرام جرگہ میں نگراں وزیر اعظم انوارالحق کاکڑ نے یہ کہا تھا کہ افغانستان یہ جانتا ہے کہ کالعدم تحریک طالبان پاکستان کہاں ہے۔

بلوچستان کے نگراں وزیر اطلاعات جان محمد اچکزئی نے حال ہی میں ایک پریس کانفرنس میں کہا کہ افغانستان میں پاکستان دشمن سرگرمیوں کے منصوبوں، وہاں پاکستان کو مطلوب دہشت گردوں اور ان کی پناہ گاہوں کی مکمل ڈوزِیئر افغان حکومت کو فراہم کی گئی ہے۔

ان کا کہنا تھا کہ ’ایک ہمسایہ ملک کی حیثیت سے افغانستان کو اس کا مثبت جواب دیتے ہوئے مطلوب دہشت گردوں کو پاکستان کے حوالے کرنا چاہیے تھا لیکن تاحال افغان حکومت کی جانب سے اس کا مثبت جواب نہیں دیا گیا۔‘

ان کا کہنا تھا کہ ’اس کی بجائے افغانستان میں موجود شرپسند عناصر نے جلتی پر تیل ڈالنے کا منصوبہ بنایا تاکہ پاکستان میں حساس نوعیت کے معاملات میں دہشت گردی کا الزام پاکستانی اداروں پر لگایا جا سکے۔‘

نگراں وزیر اطلاعات نے یہ بھی کہا کہ پاکستان دنیا بھر میں دہشتگردی کی مذمت کرتا ہے۔

’ہمارے بھائی چارے کو ہماری کمزوری نہ سمجھا جائے۔ ہم  نے کسی کی بالادستی اور جارحیت کو کبھی قبول نہیں کیا۔‘

جب افغانستان میں کالعدم ٹی ٹی پی کی موجودگی کے بارے پاکستانی حکام کے الزامات کو سینیئر صحافی فرزانہ علی کے سامنے رکھا گیا تو ان کا کہنا تھا کہ نگراں وزیر اعظم نے افغانستان میں ٹی ٹی پی کی موجودگی کے بارے جو بات کی، اس میں کوئی شک نہیں۔

انھوں نے کہا کہ ’15 اگست کو طالبان کے آنے کے بعد افغانستان میں جیلوں سے جو لوگ نکلے، ان میں سے بعض وہ تھے جو پاکستان کی مطلوب لوگوں کی فہرست میں شامل تھَے۔‘

’2021 اور 2022 میں افغانستان میں دھماکوں میں یا دوسرے واقعات میں جو لوگ مارے گئے ان کی فہرست کو دیکھ لیں۔ تحریک طالبان یا دوسرے گروپوں کے لوگ وہاں مارے جا رہے ہیں جو اس بات کی گواہی ہے کہ ٹی ٹی پی وہاں موجود ہے۔‘

فرزانہ علی نے کہا کہ یکم نومبر سے غیر ملکی تارکین وطن کو واپس ان کے ملکوں میں بھیجنے کا جو فیصلہ کیا گیا ان میں سے زیادہ تر کا تعلق افغانستان ہے۔

’ظاہر ہے کون غیر ملکی تارکین وطن کو اپنے ملک میں رکھے گا؟ لیکن شاید ٹائمنگ کا مسئلہ تھا یا اس کو غلط انداز سے ڈیل کیا گیا جس سے نفرتوں میں اضافہ ہو گا۔‘

ان کا کہنا تھا کہ ’سوشل میڈیا پر نفرتوں کاایک طوفان برپا ہے۔ بے روزگار لوگوں کی ایک بڑی تعداد افغانستان میں ہو گی۔ ان کا گھر بار نہیں ہو گا تو پھر کیا ہو گا۔ افغان حکومت کے جو جوابات  آ رہے ہیں وہ افسوسناک اور حیران کن ہیں۔ ان کے بارے میں سوچنا ہوگا کہ معاملہ ٹھیک طرف نہیں جا رہا۔  پاکستان کی جانب سے بھی سخت بیانات آرہے ہیں جس سے اندازہ ہوتا ہے کہ دہشت گردی میں اضافہ ہو گا۔‘

’جو باتیں انھوں نے کی یا یہاں سے ہوئیں، ان سے لگتا ہے کہ وہ کسی بڑے طوفان کا پیش خیمہ ہو سکتی ہیں۔‘

واضح رہے کہ افغان حکام افغانستان کی سرزمین سے پاکستان میں شدت پسندی کے واقعات کے حوالے سے الزامات کی سختی سے تردید کرتے رہے ہیں جبکہ ماضی میں افغان حکام پاکستان پر افغانستان میں مداخلت اور عسکریت پسندوں کی پشت پناہی کے الزامات لگاتے رہے ہیں۔


Summary: پورا ٹورنامنٹ گزر گیا مگر بابر اعظم اس حقیقت کا ادراک نہ کر پائے کہ حارث رؤف کی تباہ کن پیس پاور پلے میں ان کی اپنی ٹیم سے زیادہ مخالف بیٹنگ کا موثر ہتھیار بن جایا کرتی ہے۔ پڑھیے سمیع چوہدری کا کالم

بابر اعظم کے قدم بوجھل تھے گویا گراؤنڈ سے واپس جانے پہ آمادہ نہ ہوں۔ وہ خود سے خوش نہیں تھے کہ گس ایٹکنسن کی جس گیند کو وہ مڈوکٹ فیلڈر کے اوپر سے باؤنڈری پار پہنچانا چاہتے تھے، وہ عادل رشید کے ہاتھوں میں محفوظ ہو چکی تھی۔

بابر کا جانا ٹھہر چکا تھا۔ ورلڈ کپ میں ان کی یہ آخری اننگز ان کے پورے ٹورنامنٹ کا خلاصہ تھی کہ احتیاط اور جارحیت کے بیچ کا جو خلجان یہاں دکھائی دیا، وہ اس سارے ایونٹ میں پاکستانی کاوشوں کا عکاس تھا۔

اس سے پہلے، ٹاس کے وقت، جب بابر اعظم جاس بٹلر کے ہمراہ کھڑے تھے اور میچ ریفری نے بٹلر کی جیت کا اعلان کیا تو بابر اعظم کے چہرے کا رنگ یوں بدل کر رہ گیا جیسے وہ ٹاس نہیں، میچ ہی ہار بیٹھے ہوں۔

گو دونوں کپتانوں کے لئے اس میچ میں کچھ زیادہ معنویت بچی نہیں تھی مگر بابر کے برعکس جاس بٹلر کی ٹیم کا رویہ بے حد مثبت تھا، جن کی ٹیم ورلڈ کپ کے آغاز سے پہلے سیمی فائنل ہی نہیں، فائنل تک کے لئے فیورٹ قرار دی جا رہی تھی۔

مگر اس کے بعد بیشتر نتائج اس پیشگوئی کے برعکس رہے۔ یہاں یہ اس انگلش ٹیم کا آخری میچ تھا جس میں شامل کئی کھلاڑی چار سال پہلے کی چیمپئین ٹیم کا حصہ تھے اور اب یہ اس گولڈن جنریشن کا آخری ورلڈ کپ میچ تھا۔

یہاں سے انگلش کرکٹ آگے جس سمت بھی جائے، یہ طے ہے کہ بین سٹوکس، جو روٹ، عادل رشید، معین علی، جونی بئیر سٹو، ڈیوڈ ولی اور کرس ووکس اگلے ون ڈے ورلڈ کپ کا حصہ نہیں ہوں گے۔ سو، کھیلنے کو اور کوئی وجہ نہ بھی ہوتی، بھرم بہرحال ایک بنیادی وجہ تھی۔

اور انگلش ٹیم نے اس میچ میں وہ بھرم پوری طرح سے نبھایا کہ بیٹنگ میں بھی نہایت مثبت اپروچ برتی گئی اور بولنگ میں بھی اتنا ہی مثبت رویہ رکھا گیا کہ جیسے یہ میچ ٹورنامنٹ کے تناظر میں بہت اہمیت کا حامل ہو۔

ڈیوڈ وِلی اپنا آخری ون ڈے میچ کھیل رہے تھے اور انہوں نے پہلے ہی اوور میں جس لینتھ کا چناؤ کیا، وہاں سے خفیف سی سوئنگ ملنا یقینی تھا۔ عبداللہ شفیق کی کوتاہ بینی پہ چوٹ کرنے کے بعد جلد ہی انہوں نے فخر زمان کے لئے بھی وہ دام بچھایا کہ پاکستان کی امیدوں کا محل وہیں مسمار ہو رہا۔

پاکستان نے ٹاس ہارتے وقت جو رویہ اپنایا تھا، پورے میچ میں وہی باڈی لینگوئج پہ حاوی نظر آیا۔

شاہین آفریدی اپنے کنارے سے عمدہ بولنگ کر رہے تھے اور جو ہلکی سی بھی سوئنگ میسر تھی، اس سے انگلش اوپنرز کو مخمصے میں ڈالے ہوئے تھے مگر حارث رؤف نے جس نوعیت کی وائیڈ سے اپنے دن کا آغاز کیا، وہ ہدف سے اس قدر ہی پرے تھی جتنا بالآخر پاکستان اس میچ میں رہ گیا۔

افتخار احمد بھی نو میچز گزر جانے کے باوجود کپتان کا اس قدر اعتماد حاصل نہ کر پائے کہ دوسرے کنارے سے انہیں اٹیک کرنے کا موقع دیا جاتا۔ جب حارث رؤف کے پہلے تین اوورز کی قیمت سوچ سے بھی تجاوز کرنے لگی، تب کہیں بابر نے گیند افتخار کو تھمایا مگر تب تک انگلش اوپنرز قدم پوری طرح جما چکے تھے۔

اور پھر بیٹنگ میں پاکستان نے شاید سب کچھ ہی فخر زمان پہ چھوڑ رکھا تھا کہ ان کے رخصت ہوتے ہی تعاقب کی ساری امیدیں لپیٹ ڈالی گئیں۔ بابر اعظم کے بعد کچھ دیر رضوان رکے مگر رکے رکے سے ہی رہے۔ اس کے بعد سلمان آغا کے سوا جو بھی آیا، زیادہ رک نہ پایا۔

ایونٹ ضائع ہو چکنے کے بعد بھی پاکستان یہ سمجھنے سے قاصر رہا کہ اس طرح کی سست وکٹ پہ لمبے مجموعے کے لئے نئی گیند پہ پاور پلے کا فائدہ اٹھانا ضروری ہوتا ہے۔ نہ تو پاکستانی بولنگ پہلے پاور پلے میں حریف بیٹنگ کے قدم روک پائی اور نہ ہی پاکستانی بیٹنگ اس مرحلے میں اپنے قدم بڑھا پائی۔

شاید یہ میچ بھی قابلِ تسخیر ہو رہتا اگر پاکستان نیٹ رن ریٹ کے ناممکنہ بھوت کو سر پہ سوار نہ کرتا اور محض ایک آخری جیت کے لئے مثبت سوچ کے ساتھ نارمل کرکٹ کھیلنے کو میدان میں پاؤں دھرتا۔

مگر ٹاس پہ ہی بابر اعظم کا چہرہ جیسے زرد ہوا، اس کے بعد سب کچھ بے نظم، بے ضبط اور بے ربط سا ہو کر رہ گیا۔


Summary: امریکہ کی پوپ سنگر برٹنی سپیئرز سے زیادہ کون جان سکتا ہے کہ  ’پہلے غربت، پھر شہرت، پھر اپنے ہی خاندان کے ہاتھوں‘ بُری طرح پھنس جانے والے شخص پر کیا گزرتی ہے۔  یہی سب کچھ شامل ہے برٹنی سپیئرز کی کتاب ’دی وویمن اِن می‘ میں جو منگل کے روز مارکیٹ میں آئی ہے۔

برٹنی سپیئرز اپنی تمام زندگی  تضحیک اور سوال وجواب کا شکار رہی ہیں اور ان کی یہی سب یاداشتیں اپنی تمام تر تلخیوں کے ساتھ اس کتاب میں موجود ہیں۔

ایک نوجوان لڑکی اور گلوکارہ کے طور پر صحافیوں نے بار بار ان کی ذاتی اور جنسی زندگی کے بارے میں سوالات پوچھے۔ پھر بڑے ہونے پر ’کنزرویٹر شِپ‘ کے عدالتی فیصلے کے تحت ان کی زندگی کے تمام فیصلے طویل عرصے کے لیے ان کے والد کے اختیار میں چلے گئے، جس سے برٹنی کے بنیادی انسانی حقوق تک متاثر ہو گئے۔

برٹنی اس دوران 13 برس تک اپنے دونوں بیٹوں کو بغیر اجازت نامے کے نہیں مل سکتی تھیں، اُن کا ڈرائیونگ لائسنس ضبط کر لیا گیا تھا یہاں تک کہ وہ اپنے کھانے کا انتخاب تک خود نہیں کر سکتی تھیں۔

انھیں چائے یا کافی پینے سے منع کیا گیا تھا۔ جب وہ مانع حمل انٹرا یوٹرن ڈیوائس کو ہٹانا چاہتی تھیں تو ان کی  یہ درخواست بھی مسترد کر دی گئی۔

ان کے والد کے زیر نگرانی رہنے کا عدالت کا عائد کردہ حکم دو سال قبل ہٹا دیا گیا تھا جب ایک جج نے فیصلہ دیا تھا کہ  برٹنی سپیئرز دوبارہ اپنے فیصلے خود کر سکتی ہیں۔

تاہم ان کی لکھی ہوئی اپنی زندگی کی یاداشت سے پتہ چلتا ہے کہ ان پابندیوں کا خاتمہ بھی خوش کن نہیں تھا۔

وہ لکھتی ہیں ’مائیگرین (آدھے سر کا درد) اس جسمانی اور جذباتی نقصان کا صرف ایک حصہ ہے جو مجھے کنزرویٹر شِپ سے نکلنے کے بعد ہوا ہے۔‘

وہ لکھتی ہیں کہ ’مجھے نہیں لگتا کہ میرے خاندان کو اس حقیقت کا  اندازہ بھی ہے کہ انھوں نے میرا کتنا نقصان کیا ہے۔‘

اور نیا میوزک سننے کی امید رکھنے والے اُن کے مداحوں کے لیے ان کے پاس ایک بُری خبر ہے۔

’میری موسیقی میری زندگی تھی اور وہ پابندی اس (موسیقی) کے لیے جان لیوا تھی۔ اس پابندی نے میری روح کو کچل دیا۔‘

ان  تمام واقعات نے  برٹنی سپیئرز کی زندگی ہر گہرے اثرت مرتب کیے۔

یہ سنہ 1998 کی بات ہے جب برٹنی پاپ چارٹ پر سر فہرست آ گئیں۔ وہ سب ان کے لیے بہت سنسنی خیز تھا تاہم پریس نے یہ ماننے سے انکار کر دیا کہ ان کی کوئی ایجنسی تھی جس کے گانے ان کے لیے لکھے گئے تھے۔ انھوں نے محسوس کیا کہ ان کا عوام میں یہ  مکروہ تاثر عمر رسیدہ مردوں نے بنایا تھا۔

جتنا زیادہ برٹنی کو ایک پروڈکٹ اور میوزک انڈسٹری کا ایک پیادہ سمجھا جاتا تھا، اتنا ہی ان کی خود مختاری کو ختم کرنا آسان ہوتا گیا۔

کتاب میں موجود چند خوشگوار لمحات میں سے ایک میں برٹنی سپیئرز اپنے والد کو یاد کرتے ہوئے بتاتی ہیں کہ انھوں نے  بتایا کہ اب میرے ذاتی اور پیشہ ورانہ معاملات کا قانونی کنٹرول انھوں نے  سنبھال لیا ہے۔

ان کے الفاظ  تھے ’اب میں برٹنی سپیئرز ہوں۔ ‘

برٹنی سپیئرز کی کتاب کا ابتدائی  حصہ یہ بتاتا ہے کہ لوگوں نے انھیں کتنا کم تر اور حقیر سمجھا۔

ہوسکتا ہے کہ برٹنی سپیئرز نے اس کا میوزک نہ لکھا ہو تاہم جب انھیں ’بے بی ون مور ٹائم‘ دیا گیا تو وہ اس بات کو یقینی بنانے کے لیے رات بھر جاگتی رہیں کہ ان کی آواز میں وہ سوز اور تڑپ آئے، جس سے گانے کی پختگی میں اضافہ ہو۔

اور جب ویڈیو کی شوٹنگ کی بات آئی تو 16 سالہ برٹنی نے اصل پچ کو مسترد کر دیا، جس میں وہ مستقبل کی خلاباز تھیں بلکہ ہائی سکول کی راہداریوں میں رقص پر اصرار کیا۔

اس گانے کو کامیاب بنانے کے دونوں فیصلے اہم تھے لیکن کوئی بھی لوزیانا کے ٹریلر پارک کے سنہرے بالوں والی نوجوان لڑکی کو قبول کرنے کے لیے تیار نہیں تھا، جو میوزک انڈسٹری میں رائج تمام تصورات کو پیچھے چھوڑ سکتی تھی۔

وہ لکھتی ہیں ’کوئی بھی مجھے ایک ساتھ  پرکشش اور قابل نہیں سمجھ سکتا۔ لوگوں کے نزدیک اگر میں پُرکشش ہوں  تو ممکنہ طور پر باصلاحیت نہیں ہو سکتی۔‘

ان کی تشہیر کرنے والوں نے انھیں شیر خوار بچہ بنا کر پیش کیا۔

انھیں ایک پاکباز، خدا سے ڈرنے والی لڑکی کے طور پر پیش کیا گیا حالانکہ وہ خود لکھتی ہیں کہ 14 سال کی عمر سے وہ باقاعدہ سگریٹ نوشی کیا کرتی تھیں بلکہ جنسی تعلق میں بھی آ گئی تھیں۔ اپنی والدہ کے ساتھ سنہ 2000 میں لکھی گئی کتاب ’ہارٹ ٹو ہارٹ‘ میں وہ لکھتی ہیں۔

’میں ایک ایسی  لڑکی ہرگز نہیں جس کے لیے اس میں کوئی شرم ہو کہ لوگ ساتھ مل کر’انجوائے‘ کرنے کا کہیں اور میں کہوں کہ نہیں شکریہ۔ بلکہ میں اس کے بجائے ہلا گلا کر کے رات کو بھرپور نیند لینا پسند کرتی ہوں۔ ‘

وہ مکمل طور پر کبھی بھی اتنی  بے راہ رو نہیں تھیں اور نہ ہی ان کی راتیں کبھی بھی اتنی رنگین تھیں جتنی میڈیا نے بنا دیں اور نہ انھیں کبھی بھی منشیات کی لت تھی۔ اس وقت جب دوسرے موسیقار نشے میں مدہوش رہتے تھے، تو وہ اے ڈا ایچ ڈی کی دوا لیتی تھیں۔

ان کے مطابق ’اس نے مجھے مدہوش کر دیا لیکن جو چیز مجھے کہیں زیادہ دلکش لگی وہ یہ تھی کہ اس نے مجھے چند گھنٹے کم افسردہ محسوس کروایا۔‘

بالآخر برٹنی سپیئرز کی معصومیت نے انھیں زوال کی جانب دھکیلنا شروع کر دیا۔

کتاب کے سب سے دہلانے والے اسباق میں سے ایک میں انھوں نے جسٹن ٹمبرلیک کے ساتھ اپنے تعلقات کے دوران اپنے ’ابارشن‘ یعنی اسقاط حمل سے متعلق بات کی ہے۔

اس اسقاط حمل کے لیے انھیں جو ادویات دی گئی تھیں انھوں نے انھیں اذیت میں مبتلا کر دیا۔ تاہم راز ظاہر ہونے کے ڈر سے یہ جوڑا ہسپتال جانے سے بھی خوفزدہ تھا۔

اس دوران برٹنی سپیئرز گھنٹوں تک باتھ روم کے فرش پر درد سے روتی اور چیختی رہتی تھیں۔ ’پھر بھی، وہ مجھے ہسپتال نہیں لے کر گیا اس کے بجائے ٹمبرلیک نے سوچا کہ شاید اس وقت موسیقی مجھے سہارا دینے میں مدد کرے گی، اس لیے اس نے اپنا گٹار لیا اور وہیں میرے ساتھ لیٹ گیا اور بجانے لگا۔‘

اس تمام صدمے سے گزرنے کے باوجود وہ کام پر واپس چلی گئیں۔ تاہم ٹمبرلیک نے انھیں میوزک ویڈیو کے سیٹ پر ہی ٹیکسٹ میسیج کے ذریعے ان سے علیحدگی اختیار کر لی۔

اس علیحدگی کے بعد پریس میں ان کی تذلیل کی گئی۔ اس دوران ٹمبرلیک نے اس بات پر زور دیا کہ برٹنی نے ان کے ساتھ دھوکا کیا ہے۔

ٹمبرلیک نے ابھی تک کتاب میں پیش کی گئی اپنی تصویر کشی کا جواب نہیں دیا ہے۔

جوڑے کے ’بریک اپ‘ نے برٹنی سپیئرز کی ذاتی زندگی کے بارے میں لوگوں کو خوب باتیں بنانے کا موقع فراہم کیا۔

برٹنی نے بتایا ہے کہ ان دنوں پیپل میگزین کے ایک فوٹوگرافر نے ان سے اپنا ہینڈ بیگ خالی کرنے کا مطالبہ کیا تھا، تاکہ وہ چیک کر سکیں کہ آیا اس میں منشیات یا سگریٹ موجود ہے۔

نو عمری سے ہی برٹنی سپیئرز تنازعوں اور نہایت ہی وفادار مداحوں میں گھری رہیں

برٹنی پر بالآخر دباؤ بہت زیادہ  بڑھ گیا۔ سنہ 2007 میں اپنی خالہ سینڈرا کی موت سے پریشان اور افسردہ  برٹنی سپیئرز شدید ڈپریشن میں چلی گئیں۔ اسی دوران انھوں نے ہیئر سیلون کا رخ کیا اور قینچی اٹھا کر اپنے بال کاٹ دیے۔

انھوں نے لکھا ہے ’میرا سر منڈوانا دنیا کو یہ کہنے کا ایک طریقہ تھا کہ میں برسوں سے اچھی لڑکی تھی۔ جب ٹی وی شو کے میزبان میری چھاتی کی جانب جھک کر بات کرتے تھے تو میں شائستگی سے مسکراتی تھی جبکہ امریکی والدین کہتے تھے کہ میں ان کے بچوں کو کراپ ٹاپ پہن کر تباہ کر رہی ہوں تب بھی میں چپ رہتی اور میں اس سے تھک گئی ہوں۔‘

ہم سب جانتے ہیں کہ آگے کیا ہوا۔ ان کے اس عمل کو طاقت یا بغاوت کے عمل کے طور پر دیکھنے کے بجائے، برٹنی سپیئرز کے اس عمل کو عدم استحکام کے ثبوت کے طور پر استعمال کیا گیا۔

ایک سال کے اندر انھیں کنزرویٹرشپ کے تحت والد کی سرپرستی میں ڈال دیا گیا۔

برٹنی سپیئرز ایک سیدھی سادی مصنف ہیں۔ وہ اپنی نثر کو بناوٹی طور پر نہیں سجاتیں اور یہ انداز ان گزرے برسوں کی وحشت کو اور بھی پرزور دکھاتا ہے۔

وہ ہسپتال کے سٹریچر پر لٹائے جانے اور اپنی مرضی کے خلاف دوائی لینے پر مجبور ہونے کی بات کرتی ہیں۔ انھیں رازداری میں نہانے کی اجازت نہیں ملتی۔ بوائے فرینڈز کے ساتھ ڈیٹ پر جانے سے پہلے ان کی جانچ پرتال کی جاتی اور انھیں برٹنی کے ماضی کے جنسی تعلقات سے آگاہ کیا جاتا ہے۔

پہلے تو وہ اپنے والدین اور ڈاکٹروں کو مطمئن کرنے کی کوشش کرتی ہیں ’اگر میں جیسا کہا جائے ویسا کرتی ہوں تو یقیناً وہ دیکھیں گے کہ میں کتنی اچھی ہوں اور وہ مجھے جانے دیں گے۔‘

جب وہ بغاوت پر غور کرتی ہیں تو ان کے دو جوان بیٹوں تک رسائی کو سودے بازی کے لیے استعمال کیا جاتا ہے۔

وہ تسلیم کرتی ہیں کہ ’اپنے بچوں کے ساتھ رات گزارنے کے بدلے میری آزادی‘ ایک ایسا سودا تھا جسے کرنے کے لیے وہ تیار تھیں۔

لیکن مبینہ طور پر وہ اپنی دیکھ بھال خود نہیں کر سکتی تھیں برٹنی سپیئرز کو ٹور پر بھیچ دیا گیا تھا اور ایکس فیکٹر پر بطور جج رکھا گیا تھا۔

وہ کتاب میں بتاتی ہیں کہ کیسے دوسروں نے ان کے کام سے لاکھوں ڈالر کمائے جبکہ انھیں سختی سے ہر ہفتے صرف دو ہزار ڈالر دیے جاتے تھے۔

خود کا سارا احساس کھو کرانھوں نے تقریباً ہار مان لی۔

برٹنی سپیئرز یاد کرتے ہوئے کہتی ہیں ’میرے اندر کی آگ مدھم ہونے لگی اور میری آنکھوں سے روشنی ختم ہونے لگی۔‘

ان کی زندگی میں اہم موڑ اس وقت آتا ہے جب ایک مہربان نرس ’فری برٹنی موومنٹ‘ پر ان کے مداحوں کے بحث کرنے کی فوٹیج دکھاتی ہے۔

پھر وہ ایک نئی ہمت کے ساتھ نئے وکیل کی خدمات حاصل کرتی ہیں اور مدد کے لیے 911 پر کال کرتی ہیں اور  کنزرویٹرشپ کے دوران اپنے اوپر ہونے والی بدسلوکی کی اطلاع دیتی ہیں۔

برٹنی اب تقریباً دو سال سے آزاد ہیں تاہم اس دور کے اثرات کو مٹانے میں برسوں لگیں گے۔

برٹنی سپیئرز کی تحریر میں اپنے والد کے بارے میں بات کرتے ہوئے خاص طور پر غصے کی جھلک دکھائی دیتی ہے۔

وہ جیمی سپیئرز کو ایک شرابی اور ایک ناکام تاجر کے طور پر بیان کرتی ہیں۔ ایک لاپرواہ اور سرد مزاج شخصیت جس نے اپنے بچوں کو بہت سختی میں دھکیل دیا اور ان کی ماں کے ساتھ بدسلوکی کی۔

(بی بی سی نے تبصرے کے لیے ان کے والد  جیمی سپیئرز سے رابطہ کیا ہے لیکن ابھی تک کوئی جواب موصول نہیں ہوا۔)

ان کی کتاب پڑھتے وقت ممکن ہی نہیں کہ آپ برٹنی سپیئرز کا دکھ محسوس نہ کریں۔

کتاب میں ان کی نئی زندگی کی ایک چھوٹی سی تفصیل اس بات پر زور دیتی دکھائی دیتی ہے کہ ان کی دنیا کتنی  تاریک ہو گئی تھی تاہم ’اب میں جب چاہوں چاکلیٹ کھا سکتی ہوں۔ ‘

برٹنی سپیئرز کی کہانی اسی گرم جوشی کے ساتھ سنائی گئی ہے جس نے انھیں ایک سٹار بنا دیا۔ اور پچھلے 15 سالوں کے متعین واقعات سے ہٹ کر وہ اپنی تحریر میں ایک اچھا ربط  بناتی ہیں۔ چاہے وہ حمل کی خواہشات کو بیان کریں یا سنہ 2001 کے ایم ٹی وی ایوارڈز میں سانپ کے ساتھ رقص کرتے ہوئے دہشت بھگانے کی کہانی سنائیں۔

اس تحریر میں ان کے خاندان کی باتوں کے علاوہ کوئی حقیقی ولن یا سکینڈل سامنے نہیں آئے اور نہ ہی برٹنی سپیئرز کی موسیقی یا اندرونی زندگی کے بارے میں کوئی بڑا انکشاف ہوا ہے۔

برٹنی کی یہ کہانی  شہرت اور پیسے کے بدعنوان اثر و رسوخ کے گرد گھومتی ہے جو شاید نئی نہیں تاہم ایک ایسی عورت کے لیے امید کی کرن ہو سکتی ہے جس کی بالغ عمر کی زندگی کی ڈور کسی اور کے ہاتھ میں ہو۔

وہ لکھتی ہیں ’یہ وقت ہے کہ میں ایسی نہ بنوں جو دوسرے لوگ چاہتے ہیں۔ یہ اصل میں اپنے آپ کو تلاش کرنے کا وقت ہے.‘


Summary: انڈین پریمیئر لیگ یعنی آئی پی ایل 2024 کے لیے کھلاڑیوں کی نیلامی کا پہلا دن کئی کھلاڑیوں پر دولت کی بارش کا دن تھا۔

سمیر رضوی کو سب سے زیادہ پیسہ ملا ہے

آسٹریلیا کے فاسٹ بولر مچل سٹارک آئی پی ایل کی تاریخ کے مہنگے ترین کھلاڑی بن گئے۔ مچل کو کولکتہ نائٹ رائیڈرز نے 24.75 کروڑ روپے میں خریدا۔ اس کے بعد اسٹریلیا کے کپتان پیٹ کمنز کو سن رائزرس حیدرآباد نے 20.50 کروڑ میں خریدا۔

ان مہنگی بولیوں کے درمیان کچھ کھلاڑی ایسے بھی تھے جو نیلامی کے بعد سے خبروں میں ہیں۔

منگل کو دبئی میں ہونے والی نیلامی میں انڈیا کے کچھ ان کیپڈ کرکٹرز کی قسمت کا ستارہ بلندیوں پر نظر آیا۔ ان کیپڈ کرکٹرز سے مراد وہ کھلاڑی ہیں جنھوں نے اب تک ٹیم انڈیا کے لیے کوئی میچ نہیں کھیلا ہے۔

ان میں کئی کھلاڑی ایسے ہیں جن کے بارے میں نیلامی سے پہلے نسبتاً کم لوگ جانتے تھے۔ جب ان نوجوان کھلاڑیوں کی نیلامی شروع ہوئی تو کسی نے اندازہ نہیں لگایا ہوگا کہ ان کی نیلامی کروڑوں روپے تک پہنچ جائے گی۔

آئیے کچھ ایسے ہی ان کیپڈ کھلاڑیوں کے بارے میں بات کرتے ہیں۔

چینئی سپر کنگز نے سمیر کو خریدا ہے

سمیر رضوی ایک ان کیپڈ کھلاڑی ہیں۔ سمیر کی نیلامی 20 لاکھ روپے کی بنیادی قیمت سے شروع ہوئی۔

لیکن ان کے لیے چنئی سپر کنگز اور گجرات ٹائٹنز کے درمیان مقابلہ شروع ہوگيا۔ 20 لاکھ روپے کی نیلامی سے شروع ہونے والی بولی 8.40 کروڑ روپے تک پہنچ گئی۔

اور اس طرح سمیر رضوی کو چنئی سپر کنگز نے 8 کروڑ 40 لاکھ روپے میں خرید لیا۔

آئی پی ایل نیلامی سے پہلے سمیر یو پی ٹی 20 لیگ میں اپنی شاندار کارکردگی کی وجہ سے سرخیوں میں آئے تھے۔

انھوں نے لیگ میں 10 میچوں میں 50 سے زیادہ کی اوسط سے 455 رنز بنائے تھے۔ ٹورنامنٹ میں سب سے زیادہ رنز بنانے کا ریکارڈ بھی سمیر کے نام درج تھا۔

20 سالہ سمیر کا تعلق اتر پردیش کے میرٹھ سے ہے۔ سمیر نے یوپی-ٹی20 لیگ میں کانپور سپر سٹارز کے لیے سب سے زیادہ چھکے لگائے تھے۔

اس لیگ میں سمیر نے دو سنچریاں سکور کی تھیں اور فائنل میچ میں 50 گیندوں میں 84 رنز بنائے تھے۔ ان کی اننگز کی بدولت سمیر کی ٹیم ٹورنامنٹ جیتنے میں کامیاب رہی۔

سمیر روہت شرما کو اپنا ہیرو مانتے ہیں۔ انھوں نے کہا: ’میرے ماموں کو مجھ سے زیادہ مجھ پر بھروسہ تھا۔ انھوں نے مجھے زبردستی نیلامی دکھائی۔ میں اسے دیکھنا نہیں چاہتا تھا، لیکن انھوں نے مجھے دیکھنے پر مجبور کیا۔ مجھے خوشی ہے کہ میں اسے دیکھنے کے قابل تھا۔'

سمیر کے ماموں تنقیب کہتے ہیں: 'اس عمر میں اتنے پیسے۔۔۔ میں تھوڑا سا خوف محسوس کر رہا ہوں۔ بطور کوچ میرا کردار ختم ہو گیا ہے۔ اب اسے بہتر کوچ ملیں گے۔ اب میرا کام اسے زمین سے جوڑنا ہے۔ یہ ایک مشکل کام ہو گا۔'

شاہ رخ خان

منگل کو جب دبئی میں نیلامی شروع ہوئی تو شاہ رخ کو بھی اندازہ نہیں ہوگا کہ سورج غروب ہونے سے پہلے ان کی قسمت کا ستارہ طلوع ہوگا۔

گجرات ٹائٹنز نے شاہ رخ خان کو 7.40 کروڑ میں خریدا۔ شاہ رخ کی بنیادی قیمت 40 لاکھ روپے تھی۔

شاہ رخ اس سے پہلے بھی آئی پی ایل کھیل چکے ہیں اور اپنی زیادہ نیلامی کی وجہ سے خبروں میں رہے تھے۔

تمل ناڈو کے بلے باز شاہ رخ کو کنگز الیون پنجاب نے سنہ 2021 میں 5.25 کروڑ روپے میں خریدا تھا۔ جونیئر سطح پر تیراکی کے چیمپئن رہنے والے شاہ رخ خان کا نام فلم سٹار شاہ رخ خان کے نام پر رکھا گیا تھا لیکن وہ جنوبی انڈیا کے سپر سٹار رجنی کانت کے فین ہیں۔

1995 میں چنئی میں پیدا ہونے والے شاہ رخ خان کے والد مسعود بھی کلب کرکٹر رہ چکے ہیں اور چمڑے کے کاروبار سے وابستہ ہیں۔ جبکہ ان کی والدہ لبنی چنئی میں ایک بوتیک چلاتی ہیں۔ شاہ رخ مڈل آرڈر میں تیزی سے رنز بنانے کے لیے جانے جاتے ہیں۔

شاہ رخ پہلی بار 2012 میں اس وقت سرخیوں میں آئے جب انھوں نے جونیئر چنئی سپر کنگز ٹورنامنٹ میں اپنی صلاحیتوں کا مظاہرہ کیا۔

شاہ رخ نے 18 سال کی عمر میں سید مشتاق علی ٹرافی میں تمل ناڈو کے لیے اپنا پہلا میچ کھیلا۔ 2014 میں منعقدہ اس مقابلے کے اپنے پہلے ہی میچ میں شاہ رخ نے گوا کے خلاف صرف آٹھ گیندوں پر 21 رنز بنائے تھے۔

رابن منز

قبائلی کھلاڑی رابن منز کو گجرات ٹائٹنز نے آئی پی ایل 2024 کی نیلامی میں 3.6 کروڑ روپے میں خریدا۔

21 سالہ رابن منز کی بنیادی قیمت 20 لاکھ روپے تھی۔ کئی ٹیموں نے رابن میں دلچسپی ظاہر کی لیکن آخر میں گجرات ان کی بولی جیت گئی۔

رابن کا تعلق مشرقی ریاست جھارکھنڈ سے ہے۔ وہ بائیں ہاتھ کے بلے باز ہیں اور اپنی ریاست سے آنے والے سابق انڈین کپتان دھونی کے مداح ہیں۔ دھونی کی طرح رابن نے بھی تجربہ کار کوچ چنچل بھٹاچاریہ سے تربیت حاصل کی ہے۔

وہ جھارکھنڈ کے گملا ضلع سے ہیں۔ لوگوں کی توجہ سب سے پہلے منز کی طرف آئی جب ممبئی انڈینز نے رابن کو برطانیہ میں تربیت دی۔

فی الحال وہ رانچی میں رہتے ہیں۔ لیکن اب تک وہ رنجی ٹرافی میں اپنی ٹیم کے لیے نہیں کھیل پائے ہیں۔ تاہم رابن جھارکھنڈ کی انڈر 19 اور انڈر 25 ٹیموں کا حصہ رہے ہیں۔

این ڈی ٹی وی اسپورٹس کی رپورٹ کے مطابق رابن کے والد فوج میں خدمات انجام دے چکے ہیں اور ریٹائرمنٹ کے بعد ان دنوں رانچی کے برسا منڈا ایئرپورٹ پر گارڈ کے طور پر کام کرتے ہیں۔ رابن کی دو بہنیں بھی ہیں۔

کمار کشاگر

رابن کی طرح کمار کشاگر کا تعلق بھی جھارکھنڈ سے ہے۔

دہلی کیپٹلس نے کشاگر کو 7.20 کروڑ میں خریدا ہے۔ چنئی سپر کنگز اور گجرات ٹائٹنز جیسی ٹیموں نے بھی ان کو خریدنے میں دلچسپی دکھائی تھی۔

حال ہی میں کمار کشاگر نے وجے ہزارے ٹرافی میں جھارکھنڈ کی جیت میں اہم کردار ادا کیا تھا۔

19 سالہ کشاگر رواں سال دیودھر ٹرافی میں اپنی بیٹنگ کی وجہ سے خبروں میں تھے۔ صرف پانچ اننگز میں کشاگر نے 109 کے اسٹرائیک ریٹ سے 227 رنز بنائے تھے۔

وجے ہزارے ٹرافی میں بھی کشاگرا نے 37 گیندوں میں 67 رنز بنائے تھے۔

کشاگر 2020 میں انڈر 19 ورلڈ کپ سکواڈ میں ٹیم انڈیا کا حصہ تھے۔

سنہ 2022 میں کشاگرا نے ناگالینڈ کے خلاف ڈبل سنچری بنائی تھی۔ کشاگرا نے صرف 17 سال کی عمر میں یہ کارنامہ انجام دیا تھا۔

شبھم دوبے

شبھم دوبے کی آئی پی ایل نیلامی 5.8 کروڑ روپے میں ہوئی۔

راجستھان رائلز کی ٹیم نے دہلی کیپٹلس کو پیچھے چھوڑتے ہوئے شبھم کو اپنی ٹیم میں شامل کیا۔

شبھم دوبے نے سید مشتاق علی ٹرافی میں سات اننگز میں 221 رنز بنائے۔ 29 سالہ شبھم کا تعلق ناگپور سے ہے۔

انڈین ایکسپریس سے بات کرتے ہوئے شبھم دوبے نے کہا: ’میں نے سید مشتاق علی  ٹی ٹوئنٹی میں اچھا کھیلا تھا، اس لیے مجھے امید تھی کہ میرا انتخاب کیا جائے گا۔ لیکن میں نے کبھی نہیں سوچا تھا کہ مجھے کروڑوں ملیں گے۔ اب میری ذمہ داری مزید بڑھ گئی ہے۔'

انڈین ایکسپریس کی رپورٹ کے مطابق شبھم کے والد برسوں سے بے روزگار ہیں۔ شبھم کا بھائی ایک پرائیویٹ کمپنی میں کام کرتا ہے۔ شبھم کو امید ہے کہ آئی پی ایل سے ملنے والی رقم ان کی زندگی بدل دے گی۔

شبھم کہتے ہیں: 'میرے والد کافی عرصے سے کام کے بغیر ہیں۔ ہم نے بہت برا وقت دیکھا۔ پاپا کبھی یہاں کام کرتے، کبھی وہاں۔ میرے پاس دستانے خریدنے کے لیے بھی پیسے نہیں تھے۔ کوچ سُجیت جیسوال وہاں تھے نے میری مدد کی، کورونا میں ان کی موت ہو گئی، آج سب یادیں تازہ ہو گئیں۔

یش دیال

رائل چیلنجرز بنگلور نے یش دیال کو 5 کروڑ روپے میں خریدا ہے۔

26 سالہ یش کا تعلق الہ آباد سے ہے اور وہ بائیں ہاتھ کے تیز گیند باز ہیں۔

یش دیال نے 2018 میں فرسٹ کلاس میچوں میں ڈیبیو کیا۔

یش نے 17 فرسٹ کلاس میچوں میں 58 اور 42 ٹی ٹوئنٹی میچوں میں 38 وکٹیں حاصل کی ہیں۔

ایم سدھارتھ

تمل ناڈو کے سپنر ایم سدھارتھ کو لکھنؤ سپر جائنٹس کی ٹیم نے 2.4 کروڑ روپے میں خریدا ہے۔

آر سی بی کی ٹیم بھی سدھارتھ کو خریدنے میں دلچسپی رکھتی تھی لیکن لکھنؤ کی ٹیم آگے بڑھ گئی۔

سدھارتھ کی بنیادی قیمت 20 لاکھ روپے تھی۔

1998 میں پیدا ہونے والے سدھارتھ نے سات ٹی-20 میچوں میں 18 وکٹیں حاصل کی ہیں۔

وہ اب تک فرسٹ کلاس کرکٹ کے سات میچوں میں 27 وکٹیں لے چکے ہیں۔

انڈر 19 ورلڈ کپ ٹیم کے کھلاڑی سوشانت مشرا کے لیے آئی پی ایل 2024 بہت خاص رہا۔

گجرات ٹائٹنز کی ٹیم نے سوشانت کو 2 کروڑ 20 لاکھ روپے میں خریدا۔ سن رائزرس حیدرآباد نے بھی سوشانت کو خریدنے کی کوشش کی۔ سوشانت سنہ 2022 میں سن رائزرس حیدرآباد کی ٹیم میں تھے۔

22 سالہ سوشانت کا تعلق ریاست جھارکھنڈ کے دارالحکومت رانچی سے ہے۔

سوشانت نے سات فرسٹ کلاس میچوں میں 20 وکٹیں حاصل کی ہیں۔

مچل سٹارک

وہ مشہور کھلاڑی جنہیں کوئی خریدار نہیں ملا

آسٹریلوی ٹیم کے سابق کپتان سٹیو سمتھ، جوش ہیزل ووڈ، جنوبی افریقہ کے راسی وین ڈر ڈوسین، نیوزی لینڈ کے کھلاڑی کائلی جیمیسن وغیرہ کو خریدار نہ ملا۔


Summary: 'گنگولی جانتے ہیں کہ کھلاڑیوں میں ٹیلنٹ کو کیسے پہچانا جائے، کس طرح ان کی حوصلہ افزائی کی جائے، کس طرح ان کی حمایت کی جائے اور انھیں آزادی دی جائے۔ یہی وجہ ہے کہ گنگولی ایک کامیاب کپتان ثابت ہوئے۔'

’گنگولی جانتے ہیں کہ کھلاڑیوں میں ٹیلنٹ کو کیسے پہچانا جائے، کس طرح ان کی حوصلہ افزائی کی جائے، کس طرح ان کی حمایت کی جائے اور انھیں آزادی دی جائے۔ یہی وجہ ہے کہ گنگولی ایک کامیاب کپتان ثابت ہوئے۔‘

گنگولی کی 50 ویں سالگرہ پر ’لٹل ماسٹر‘ کے نام سے مشہور سچن ٹنڈولکر کے یہ قابل فخر الفاظ گنگولی کے بارے میں بہت کچھ کہتے ہیں۔

اتنے سارے نام؟

آج بھی ان کے مداح سورو گنگولی کو ’انڈین کرکٹ کا مہاراجہ‘، ’گاڈ آف آف سائیڈ‘، ’پرنس آف کولکتہ‘ اور ’دادا‘ کے نام سے پکارتے ہیں۔

انھوں نے بلا جھجک انڈین کرکٹ کی روایات کو توڑا۔ وہ فطرتاً زندہ دل شخصیت کے مالک ہیں۔ گنگولی کی 51 ویں سالگرہ آٹھ جولائی کو منائی جارہی ہے۔

گنگولی اس لحاظ سے منفرد ہیں کہ ایک کرکٹر کے طور پر ان کے مداحوں نے بہت سے ناموں سے انھیں پکارا ہے۔

گنگولی میدان پر جارحیت، جوش و جذبہ اور غصے کا مرکب رہے ہیں۔ گنگولی انڈین ٹیم کے اپنے زمانے کے سب سے کامیاب کپتان رہے ہیں۔ انھوں نے اظہرالدین کے ریکارڈ کو بہتر کیا تھا۔

سورو گنگولی کی کپتانی کے دور سنہ 2000 سے 2005 تک کے عرصے کو انڈین ٹیم کا سنہری دور بھی کہا جاتا ہے۔

حقیقت یہ ہے کہ اگلے کپتان دھونی نے گنگولی کے بنائے راستے پر سفر کیا اور انڈین ٹیم کو ورلڈ کپ جتوایا۔ یوراج سنگھ، سہواگ، گمبھیر، نہرا، ظہیر خان، ہربھجن سنگھ، دھونی وغیرہ گنگولی نے تراشے تھے۔

اگر گنگولی نامی شخص انڈین ٹیم کی کپتانی نہ کرتا تو انڈین ٹیم 2000 کے کرکٹ بیٹنگ سکینڈل کے بعد اپنی چمک کھو بیٹھتی۔ یہ کہنا کوئی مبالغہ آرائی نہیں کہ کپتان گنگولی وہ شخص ہیں جنھوں نے انڈین کرکٹ کو از سر نو تعمیر کیا، اسے عروج پر پہنچایا، نوجوانوں کو پروان چڑھایا اور ٹیم میں نیا خون بھرا۔

جب انڈین ٹیم نے دھونی کی قیادت میں ورلڈ کپ جیتا تو ٹیم کے زیادہ تر کھلاڑی گنگولی کی ورکشاپ میں بنائے اور تراشے گئے تھے۔

گنگولی نے 100 وکٹیں بھی لی ہیں

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

سورو گنگولی آٹھ جولائی سنہ 1972 کو مغربی بنگال کے دارالحکومت کولکتہ میں چندیداس اور نیروپا گنگولی کے گھر پیدا ہوئے۔

ان کا تعلق کولکتہ کے ایک متمول خاندان سے ہے اور گنگولی کو بچپن سے ہی فٹبال کے کھیل کا جنون تھا۔

لیکن گنگولی کے بڑے بھائی سنیہاشیش گنگولی ان کی کرکٹ سے بہت متاثر ہوئے اور گنگولی نے بھی اپنی توجہ کرکٹ کی طرف مبذول کر دی۔

لیکن ماں نروپا نہیں چاہتی تھیں کہ کولکتہ کے شہزادے گنگولی کی زندگی کھیلوں کے گرد گھومے۔ لیکن اپنے بھائی کے تعاون سے، گنگولی نے کرکٹ کی مناسب تربیت حاصل کی اور ایک عظیم کھلاڑی بن گئے۔

دایاں نہیں، بایاں درست ہے۔۔۔

جب گنگولی نے کرکٹ کی تربیت لی تو وہ دائیں ہاتھ کے بلے باز تھے۔ لیکن انھیں اپنے دائیں ہاتھ سے بیٹنگ کرنے میں قدرے مشکل پیش آ رہی تھی اس لیے انھوں نے اپنے بائیں ہاتھ سے بیٹ تھامنا شروع کر دیا۔

انھوں نے بائيں ہاتھ سے منظم طریقے سے بلے بازی کی مشق کی کیونکہ بائیں ہاتھ سے بلے بازی کرنا ان کے لیے عجیب تھا۔

انڈر 15 کرکٹ میں سینٹ زیویئرز سکول کی کپتانی کرتے ہوئے گنگولی نے محسوس کیا کہ بائیں ہاتھ سے بیٹنگ ہی ان کے لیے ٹھیک ہے۔ اور انھوں نے اڑیسہ کے خلاف سنچری سکور کی۔

گنگولی کو 1989 میں مغربی بنگال کی ٹیم میں منتخب کیا گیا۔ 1990-91 کے رانجی سیزن میں وہ اپنی شاندار کارکردگی سے سرخیوں میں آئے۔

پاکستان کے خلاف لگاتار چار بار مین آف دی میچ

انڈین ٹیم نے 1992 میں اظہر الدین کی قیادت میں آسٹریلیا کا دورہ کیا۔ سورو گنگولی نے برسبین کے گابا میں ویسٹ انڈیز کے خلاف ون ڈے میں اپنا ڈیبیو کیا۔

کپل دیو اور سری کانت جیسے تجربہ کار کھلاڑیوں کے ساتھ 19 سال کی عمر میں میدان میں اترنے والے گنگولی پہلے میچ میں چھٹے کھلاڑی کے طور پر بیٹنگ کرنے آئے اور تین رنز بنا کر آؤٹ ہوئے۔

پہلا میچ گنگولی کے لیے ایک امتحان تھا، جنھوں نے اچھی کارکردگی کا مظاہرہ نہیں کیا اور ٹیم کے اندر سینیئر کھلاڑیوں کے ساتھ ٹکراؤ کے رجحان کی وجہ سے سیریز کے بعد ٹیم سے باہر کر دیا گیا۔

انڈین ٹیم میں ایک بار پھر موقع

لیکن گنگولی کی سخت محنت اور سخت تربیت کی وجہ سے وہ 1993، 1994 اور 1995 کے رانجی ٹرافی کے سیزن میں بہت کامیاب رہے۔

خاص طور پر 1995-96 کی دلیپ ٹرافی میں گنگولی کے 171 رنز نے انھیں انڈین ٹیم کا مضبوط ترین دعویدار بنا دیا۔

اس کے بعد سنہ 1996 میں گنگولی کو انڈین ٹیم میں انگلینڈ کے خلاف ٹیسٹ سیریز کے دورے کے لیے منتخب کیا گیا۔ پہلے ٹیسٹ میں گنگولی کو موقع نہیں دیا گیا اور اس میں انگلینڈ نے جیت حاصل کی۔

دوسرے ٹیسٹ میں نوجوت سدھو اچانک وطن واپس آگئے اور ان کی جگہ گنگولی نے بطور اوپنر آغاز کیا۔ انھوں نے انگلینڈ کے خلاف ٹیسٹ سیریز میں ڈیبیو کیا اور یکے بعد دیگرے دو سنچریاں بنا کر سب کو متاثر کیا۔

گنگولی نے لگاتار اپنے پہلے دو میچز میں سنچریاں بنائیں

گنگولی نے لارڈز میں دوسرے ٹیسٹ میں اپنا ڈیبیو کیا اور اپنے پہلے ہی میچ میں سنچری (131) بنائی۔ اسی میچ میں راہول ڈریوڈ نے بھی ڈیبیو کیا اور 95 رنز بنائے۔ گنگولی نے ٹرینٹ برج کے تیسرے ٹیسٹ میں 136 رنز بنا کر اپنے انتخاب کو درست ثابت کیا۔

گنگولی دنیا کے بہترین بلے باز کالی چرن اور لارنس روے کے بعد  پہلی اور دسری اننگز میں سنچری بنانے والے تیسرے کھلاڑی بن گئے۔

یہی نہیں، گنگولی کی بلے بازی کی نفاست، بلے بازی کا انداز، شاٹس، اور آف سائیڈ پر لگائے جانے والے شاٹس کی ٹائمنگ کو شائقین اور ناقدین نے خوب سراہا تھا۔ کرکٹ کی دنیا نے گنگولی کو پہچاننا اور منانا شروع کر دیا۔

گنگولی پاکستان کے خلاف 1997 کی سیریز میں لگاتار چار مین آف دی میچ ایوارڈ جیتنے والے واحد کھلاڑی ہیں۔ 1999 کے ورلڈ کپ میں سری لنکا کے خلاف ڈراوڈ اور گنگولی کی 318 رنز کی شراکت نے کرکٹ کی دنیا میں ہلچل پیدا کر دی تھی۔ گنگولی نے سری لنکا کے خلاف 183 رنز بنائے۔

سال 1999-2000 انڈین کرکٹ کی تاریخ کا سب سے داغدار دور تھا۔

سٹے بازی کے الزامات عالمی کرکٹ کو داغدار کررہے تھے۔ انڈین ٹیم بھی اس طوفان کی لپیٹ میں تھی۔ محمد اظہرالدین اور اجے جڈیجہ پر الزامات عائد کیے گئے اور پابندی عائد کردی گئی۔

سٹے بازی اور سپاٹ فکسنگ نے ’جینٹل مینز گیم‘ کو مجروح کیا اور شائقین میں کرکٹ کا جذبہ اور دلچسپی اچانک کم ہونے لگی اور اسے بڑی بدنامی کا سامنا کرنا پڑا۔ کرکٹ کی قدر نہ صرف بین الاقوامی سطح پر بلکہ انڈیا میں بھی گر گئی۔

یہ ایک ایسا مشکل وقت تھا جب ہندوستان میں شائقین کا کرکٹ میں عدم اعتماد نظر آيا اور اسی دوران سورو گنگولی کو انڈین ٹیم کا کپتان مقرر کیا گیا۔

گنگولی اور ڈراوڈ

جب گنگولی کو کپتان مقرر کیا گیا تو انڈین ٹیم کے تین بلے باز سچن، گنگولی اور ڈریوڈ تھے۔ یوراج سنگھ، اور ظہیر خان اپنے ابتدائی دور میں تھے، بولنگ کے شعبے میں صرف وینکٹیش پرساد ہی امید افزا نظر آئے۔

گنگولی کو انڈین کرکٹ کی شبیہ کو بحال کرنے کا کام سونپا گیا جو بدنامی کے سیاہ بادل میں گھرا تھا۔

گنگولی کے کپتانی سنبھالنے کے بعد انڈین ٹیم نے جنوبی افریقہ کے خلاف پانچ میچوں کی ون ڈے سیریز جیتی اور 2000 میں آئی سی سی ناک آؤٹ کپ کے فائنل تک رسائی حاصل کی۔

اس وقت سٹیو وا کی قیادت میں آسٹریلوی ٹیم نے عالمی کرکٹ میں دھوم مچا رکھی تھی۔ انھوں نے اپنی سرزمین پر کسی بھی ٹیم کے خلاف ریکارڈ 16 ٹیسٹ میچ جیتے تھے۔ لیکن گنگولی کی قیادت میں انڈین ٹیم نے 2001 میں انڈیا کا دورہ کرنے والی آسٹریلوی ٹیم کو شکست دی اور آسٹریلیا کی جیت کا سلسلہ توڑ دیا۔

صرف یہی نہیں، اسی سیریز میں ایک نوجوان سپنر ہربھجن سنگھ کو گنگولی نے پہچانا اور انڈین ٹیم میں شامل کیا۔ ہربھجن سنگھ ٹیسٹ سیریز میں ہیرو رہے ہیں۔

آسٹریلیا کی جیت کا سلسلہ توڑا

گنگولی نے بطور کپتان رائج کنونشنز کو توڑا اور نئی چیزوں کو نافذ کیا، ٹیم میں نیا خون شامل کیا۔ گنگولی نے ماہر وکٹ کیپر نین مونگیا کو ڈراپ کیا اور سباکریم جیسے وکٹ کیپر بلے باز کو موقع دیا۔ جب وہ بھی ناکام رہے تو ڈراوڈ سے کیپنگ کروائی۔

جب سہواگ مڈل آرڈر میں اچھی کارکردگی نہیں دکھا رہے تھے تو گنگولی کے ڈرامائی فیصلے نے سہواگ کے کریئر اور انڈین ٹیم کی پوزیشن کو الٹ دیا۔ گنگولی نے سچن کے ساتھ سہواگ سے اوپننگ کرائی جو کہ بہترین فیصلہ ثابت ہوا۔

گنگولی نے سہواگ کے لیے اپنی جگہ چھوڑ دی تھی۔ سہواگ کے لیے ان کا فیصلہ ایک بڑا اور فیصلہ تھا کیونکہ ایک ایسے وقت میں جب سچن-گنگولی کی اوپننگ شراکت بین الاقوامی سطح پر شاندار کارنامے انجام دے رہی تھی، گنگولی نے ٹیم کے مفاد میں اپنی پوزیشن چھوڑ دی اور تین نمبر پر بیٹنگ کے لیے آئے۔

اتنا ہی نہیں، جب انڈین ٹیم کو مڈل آرڈر میں ضرب پہنچی تو انھوں نے اس کے لیے عرفان پٹھان اور دھونی کو تیسرے اور چوتھے نمبر پر آزمایا۔

ایک انٹرویو میں سہواگ نے فخریہ انداز میں گنگولی کا ذکر کرتے ہوئے کہا کہ یہ گنگولی ہی تھے جنھوں نے بیرونی دنیا کو ثابت کیا کہ دھونی میں بلے بازی کی صلاحیت ناقابل تردید ہے۔

گنگولی کی کپتانی میں نیٹ ویسٹ سیریز کی جیت کو کوئی نہیں بھول سکتا۔ اینڈریو فلنٹوف نے دورہ انڈیا کے دوران ممبئی کے وانکھیڑے سٹیڈیم میں انگلینڈ کی جیت کا جشن منانے کے لیے اپنی شرٹ اتار دی تھی۔

اس کے جواب میں جب انڈین ٹیم نے محمد کیف اور یوراج سنگھ کی شاندار کارکردگی کی بدولت انگلینڈ کے خلاف نیٹ ویسٹ سیریز جیت لی تو لارڈز کی بالکونی پر کھڑے کپتان گنگولی نے جیت کا جشن منانے کے لیے اپنی شرٹ اتار کر جواب دیا جو آج بھی لوگوں کے ذہن میں نقش ہے۔

1983 میں انڈین ٹیم کے ورلڈ کپ جیتنے کے بعد انڈین ٹیم ورلڈ کپ کے فائنل تک نہیں پہنچ پائی تھی۔ تاہم، 2003 کے ورلڈ کپ میں گنگولی کی قیادت میں انڈین ٹیم نے فائنل تک رسائی حاصل کی۔

لیکن آسٹریلیا کے خلاف فائنل میں ان کی ٹیم بری طرح سے ہار گئی۔ سنہ 1983 کے تقریباً 20 سال بعد انڈین ٹیم گنگولی کی قیادت میں ورلڈ کپ کے فائنل میں پہنچی تھی۔ اس سیریز میں کپتان اور بلے باز کے طور پر چمکنے والے گنگولی نے تین سنچریوں کے ساتھ 465 رنز بنائے۔

ورلڈ کپ جیتنا 'دادا' کی کپتانی کا ایک بڑا کارنامہ ہوتا، لیکن آسٹریلیا کی شاندار کارکردگی کی وجہ سے ان کی ٹیم ہار گئی۔

گنگولی اور یوراج سنگھ

آف سائیڈ اور کور شاٹس میں گنگولی کے شاٹس کو کوئی بھی فیلڈر آسانی سے روک نہیں پاتا تھا۔ جیسے ہی گیند گنگولی کے بیٹ سے ٹکراتی بجلی کی رفتار سے باؤنڈری کی طرف چلی جاتی۔ آف سائیڈ پر، گنگولی بیک فٹ اور فرنٹ فٹ دونوں جگہ سے کھیلنے کے جانے جاتے ہیں۔

بہت سے لوگ نہیں جانتے کہ راہول ڈراوڈ جنھیں 'وال آف انڈیا' کہا جاتا تھا انھوں نے ہی گنگولی کو 'گاڈ آف دی آف سائیڈ' کا نام دیا تھا۔

انڈین ٹیم کے کپتان کے طور پر گنگولی کے دور میں انڈیا کو کئی کامیابیاں ملیں۔ خاص طور پر ٹیسٹ میچوں میں، 2000 سے 2005 تک، انڈین ٹیم نے 21 ڈومیسٹک ٹیسٹ میچ کھیلے اور 11 میچ جیتے اور صرف 3 میچ ہارے۔

گنگولی نے کل 49 ٹیسٹ میں کپتانی کی، 21 جیتے اور صرف 13 ہارے۔

انڈین ٹیم نے 36 ڈومیسٹک ون ڈے میں سے 18 جیتے اور 18 ہارے۔ انڈین ٹیم نے گنگولی کی قیادت میں بیرون ملک 51 میچ کھیلے اور 24 جیتے اور 24 ہارے۔ گنگولی کی قیادت میں 146 ون ڈے میچوں میں انڈین ٹیم نے 76 جیتے اور 65 ہارے۔ یہ کوئی مبالغہ آرائی نہیں ہے کہ گنگولی کی کپتانی نے انڈین ٹیم کی مجموعی ٹیسٹ اور ون ڈے جیت کا فیصد 50 فیصد سے زیادہ رہا ہے۔

2003 کے ورلڈ کپ کے بعد گنگولی کا زوال شروع ہو گيا۔ خراب فارم کی وجہ سے گنگولی کو ٹیم سے باہر کر دیا گیا اور کپتانی راہول ڈریوڈ کو سونپ دی گئی۔

بہر حال سٹے میں پھنسی انڈین ٹیم کی شبیہ کو زندہ کرنے کا سہرا صرف ایک گنگولی کے پاس ہے۔ انڈین ٹیم کے عروج کے لیے مختلف تجربات کرنے والے گنگولی انڈین ٹیم کے لیے ایک بھی آئی سی سی ٹرافی نہیں جیت سکے۔

صرف گنگولی ہی تھے جنھوں نے بہت سے نوجوان کھلاڑیوں، تیز گیند بازوں اور سپنروں کو انڈین ٹیم میں متعارف کروا کر بین الاقوامی میدان میں انڈین ٹیم کا چہرہ بدل دیا۔ انڈین ٹیم نے ورلڈ کپ جیتا اور اب گنگولی کی کپتانی اور ان کی متعارف کردہ نئی اصلاحات کی بدولت اچھا کھیل رہی ہے۔

کئی سابق کھلاڑیوں نے انڈین ٹیم کے کوچ کے طور پر گریگ چیپل کے دور کو ایک سیاہ دور قرار دیتے ہوئے سخت تنقید کی ہے۔ خاص طور پر چیپل اور گنگولی کے درمیان تنازع کا گنگولی کی بیٹنگ پر برا اثر پڑا۔ گنگولی کے بارے میں بی سی سی آئی کو چیپل کی ای میل اور اس میں لگائے گئے الزامات نے گنگولی کے لیے بڑی پریشانی کا باعث بنی۔

بی سی سی آئی نے دونوں فریقوں کو منانے کی کوشش کی۔ لیکن اس معاملے کے بعد گنگولی کی بیٹنگ فارم خراب ہوگئی اور انھیں ٹیم سے نکال دیا گیا۔ جس کے بعد ٹیم سے باہر ہونے والے گنگولی نے اپنی توجہ ڈومیسٹک میچوں اور رنجی کی طرف موڑ دی۔ گنگولی نے 10 ماہ میں پھر انڈین ٹیم میں واپسی کی۔

جنوبی افریقہ کی ٹیسٹ سیریز میں ان کی فطری شکل سامنے آنے کے بعد انھیں ون ڈے سیریز اور پھر 2007 کی ورلڈ کپ سیریز میں شامل کیا گیا۔ 2007 میں پاکستان کے خلاف ٹیسٹ سیریز میں گنگولی کی ڈبل سنچری نے کولکتہ ٹائیگرز کو فارم میں واپس لا دیا تھا اور شائقین پرجوش تھے۔

لیکن گنگولی اپنی شہرت کے عروج کے وقت کرکٹ چھوڑنے کے لیے پرعزم تھے۔ انھوں نے 2008 میں آسٹریلیا کے خلاف ٹیسٹ سیریز کے ساتھ ہی بین الاقوامی کرکٹ سے ریٹائرمنٹ کا اعلان کر دیا۔

گنگولی ہی تھے جنھوں نے کرسٹن کے بعد انیل کمبلے کو انڈین ٹیم کا کوچ قرار دیا۔ لیکن یہ ایک الگ کہانی تھی جب کمبلے نے مختلف وجوہات کی وجہ سے آدھے راستے میں ہی چھوڑ دیا۔

بی سی سی آئی کے صدر کا عہدہ سنبھالنے کے بعد، گنگولی کی ڈے نائٹ ٹیسٹ میچوں کے انعقاد میں تیزی، کھلاڑیوں کی تنخواہوں میں اضافہ، رنجی ٹرافی کے کھلاڑیوں کی تنخواہ میں اضافہ، خواتین کی کرکٹ پر زور نے انڈین کرکٹ کو ایک نئے دور میں پہنچا دیا ہے۔

سورو گنگولی نے انڈین ٹیم کے لیے 311 ون ڈے کھیلے اور 11,363 رنز بنائے جن میں 32 سنچریاں اور 72 نصف سنچریاں شامل ہیں۔ گنگولی نے 113 ٹیسٹ میچوں میں 7,212 رنز بنائے ہیں جن میں 16 سنچریاں اور 32 نصف سنچریاں شامل ہیں۔ اس کے علاوہ گنگولی جو کہ ایک میڈیم تیز گیند باز بھی رہے ہیں، انھوں نے بھی بین الاقوامی میچوں میں 100 وکٹیں حاصل کی ہیں۔

گنگولی کے بیرون ملک میں پہلے وکٹ کے لیے 255 رنز آج بھی یاد کیے جاتے ہیں۔ دونوں نے مل کر 136 میچوں میں 7000 رنز بنائے ہیں۔ انھوں نے 26 مرتبہ 100 سے زائد رنز اور 44 مرتبہ 50 سے زائد رنز کی شراکتیں قائم کیں۔


Summary: پاکستان ٹیم آج جب اپنا میچ نیدر لینڈز کے خلاف کھیلنے کے لیے میدان میں اُترے گی تو شاید پاکستانی شائقین وہاں موجود نہ ہوں کیونکہ انڈین حکومت نے اب تک ویزوں کا اجرا نہیں کیا ہے۔ بی بی سی نے اس میچ سے قبل حیدر آباد کا دورہ کیا ہے اور یہاں موجود کرکٹ شائقین سے اس میچ کے متعلق بات کی ہے۔

پاکستان کے میچ سے قبل سٹیڈیم میں تماشائیوں کی آمد کا سلسلہ شروع ہو چکا ہے

آج (6 اکتوبر) دن ڈیڑھ بجے جب پاکستان کی کرکٹ ٹیم بابر اعظم کی کپتانی میں انڈیا کے شہر حیدر آباد کے راجیو گاندھی سٹیڈیم میں کرکٹ ورلڈ کا پہلا میچ کھیلنے کے لیے اُترے گی تو شاید وہاں زیادہ تعداد میں پاکستانی شائقین موجود نہ ہوں کیونکہ انڈین حکومت نے اب تک پاکستانی شائقین کرکٹ کو ویزوں کا اجرا نہیں کیا ہے۔

شاید خود بابر اعظم کو بھی اس کا احساس ہے اور انھوں نے پاکستان کرکٹ بورڈ کی ڈیجیٹل سائٹ پر بات کرتے ہوئے پاکستانی شائقین کو انڈیا کا ویزا نہ ملنے کے بارے میں بھی بات کرتے ہوئے کہا ہے کہ ’بہتر ہوتا کہ پاکستانی شائقین کو بھی انڈیا کا ویزا ملتا۔ شائقین نے ورلڈ کپ کے لیے بہت سی تیاریاں کر رکھی ہیں۔‘

انھوں نے اس امید کا اظہار بھی کیا کہ ’آنے والے میچوں کے لیے پاکستانی شائقین کو ویزا دیا جائے گا اور پاکستانی ٹیم کو حیدرآباد میں سپورٹ ملے گی۔‘

بابر اعظم کی پہلی خواہش کے بارے میں تو ابھی کچھ نہیں کہا جا سکتا لیکن حیدرآباد میں کرکٹ شائقین سے بات کرنے کے بعد اتنا ضرور کہا جا سکتا ہے کہ ان کی دوسری خواہش پوری ہوتی نظر آ رہی ہے۔

حیدرآباد شہر میں میچ سے قبل سکیورٹی کا سخت انتظام کیا گیا ہے جبکہ سٹیڈیم میں تماشائیوں کی آمد کا سلسلہ شروع ہو چکا ہے۔ دن 12 بجے کے قریب حیدرآباد میں درجہ حرارت 30 ڈگری سینٹی گریڈ تھا اور محکمہ موسمیات کے مطابق میچ کی ابتدا تک اس میں 2 سے 3 ڈگری اضافے کی توقع ہے۔

حیدرآباد میں عموماً اس موسم میں آب و ہوا حبس زدہ ہوتی ہے تاہم آج صبح سے تیز ہوائیں چل رہی ہیں جس سے گرمی اور حبس کی شدت کم محسوس ہو رہی ہے۔ اگر تیز ہوا کا سلسلہ میچ کے دوران بھی جاری رہا تو کھلاڑیوں کے لیے میدان میں آسانی رہے کی اور پچ پر بولرز کو بھی مدد ملے گی۔

حیدرآباد میں سکیورٹی کے سخت انتظامات کیے گئے ہیں

ویزا نہ ملنے کے سبب یہاں پاکستانی فین کی کمی محسوس کی جا رہی ہے۔ کل ورلڈ کپ کے افتتاہی میچ میں احمدآباد سٹیڈیم بیشتر خالی تھا۔ پاکستان کے میچ سے قبل حیدرآباد میں ویسے تو کافی جوش و خروش ہے مگر سٹیڈیم میں کتنے شائقین میچ دیکھنے آئیں گے یہ دیکھنا ابھی باقی ہے۔

واضح رہے کہ پاکستان کی کرکٹ ٹیم حیدرآباد کے راجیو گاندھی انٹرنیشنل سٹیدیم میں نیدر لینڈز کے خلاف آئی سی سی کے عالمی کپ کا پہلا میچ آج کھیلے گی جس کی تیاریاں مکمل ہو چکی ہیں۔

ایسے میں جہاں پاکستانی شائقین پر انڈیا کا ویزا نہ ملنے کی وجہ سے کسی حد تک مایوسی کا غلبہ ہے، وہیں دوسری جانب اس وقت حیدرآباد میں کافی جوش و خروش پایا جاتا ہے اور مقامی لوگوں کا کہنا ہے کہ یہاں پاکستانی ٹیم کی آمد پر جس طرح ان کا استقبال کیا گیا، سٹیڈیم میں اسی طرح کی سپورٹ انھیں ملے گی۔‘

اس بات کا ایک ثبوت تو بنگلور سے خصوصی طور پر پاکستان اور نیدرلینڈز کا میچ دیکھنے کے لیے حیدرآباد تک کا سفر کرنے والے انڈین شہری نوید خان ہیں۔

بی بی سی سے بات کرتے ہوئے نوید خان کا کہنا تھا کہ ’یہ عالمی کپ دونوں ملکوں کے لیے محبت کا پیغام بنے گا، جس انداز میں پاکستان کی ٹیم کا استقبال کیا گیا وہ بہت خوش آئند ہے۔ یہ ٹورنامنٹ بہت اچھے ماحول میں ہو گا۔‘

ایک خاتون مہوا دتا نے کہا کہ ’پاکستان کی ٹیم سات برس بعد انڈیا آئی ہے اور ان کا بہت شاندار خیرمقدم ہوا ہے۔ میں دونوں ٹیموں کے لیے نیک خواہشات کا اظہار کرتی ہوں۔ جو جیتا وہی سکندر۔‘

واضح رہے کہ پاکستان کی ٹیم حیدرآباد میں ایک ہفتے سے مقیم ہے اور اس دوران اُن کی میزبانی اور کھانے کے چرچے بھی ہوتے رہے ہیں۔

ایک اور نوجوان وجاہت علی نے بی بی سی سے بات کرتے ہوئے کہا کہ ’میرے خیال میں پاکستانی ٹیم بہت مضبوط بن کر آئی ہے۔ شاہین آفریدی، حارث رؤف بہترین بولرز ہیں۔ بابر اعظم، رضوان، افتخار یہ سبھی ورلڈ کلاس کے بلے باز ہیں۔ نیدر لینڈز بھی اچھی ٹیم ہے۔ یہ میچ دلچسپ ہو گا۔‘

وجاہت علی

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پاکستان کی ٹیم اس میچ سے قبل دو وارم اپ میچ کھیل چکی ہے اور اب تک متعدد ٹریننگ سیشن بھی کر چکی ہے۔ دوسری جانب نیدر لینڈز کی ٹیم نے بھی خود کو انڈیا کے موسم اور حالات سے ہم آہنگ کرنے کے لیے خوب ٹریننگ کی ہے۔

بابر اعظم نے میچ سے پہلے پاکستان کرکٹ بورڈ کی ڈیجیٹل سائٹ سے بات کرتے ہوئے کہا کہ ’ٹیم کی سب سے بڑی طاقت بیٹنگ لائن ہے جو ٹاپ سے نیچے تک مضبوط ہے۔‘

انھوں نے کہا کہ ’بولنگ میں فاسٹ بالرز پاکستان کی حکمت عملی کی بنیاد ہیں، لیکن یہاں کی پچ پر سپنرز کو بھی فائدہ ہو گا۔‘

انھوں نے کہا کہ ’حیدرآباد کی پچ سے ٹیم مانوس ہے۔‘

ان کا مزید کہنا تھا کہ ’جہاں تک میرا تجربہ ہے اور انڈیا میں ہونے والے میچز جو میں نے ٹی وی پر دیکھے ہیں ان کی بنیاد پر میں یہ کہہ سکتا ہوں کہ انڈیا کی پچز واقعی اچھی دکھائی دے رہی ہیں۔ میرا خیال ہے کہ یہ میچز بڑے سکور والے ہوں گے۔‘

جمعے کے میچ میں کتنا سکور ہو گا؟ یہ اندازہ لگانا قبل از وقت ہے تاہم اتنا ضرور کہا جا سکتا ہے کہ یہ ایک دلچسپ میچ بن سکتا ہے اگرچہ پاکستان کے لیے نیدرلینڈز اتنا بڑا چیلنج نہیں سمجھی جا رہی۔

پاکستان اور نیدرلینڈز کے درمیان یہ ایک روزہ میچز کا ساتواں مقابلہ ہو گا۔ اس سے پہلے پاکستان کی ٹیم نیدرلینڈز سے چھ بار کھیل چکی ہے اور ان سبھی میچوں میں پاکستان نے نیدر لینڈز کو شکست دی تھی۔

پاکستان نے گذشتہ برس نیدرلینڈز کے اپنے پہلے دورے کے دوران سیریز بھی اپنے نام کی تھی۔

آئی سی سی کے مطابق جب یہ دونوں ٹیمں جمعہ کو مد مقابل ہوں گی تو یہ تقریباً گذشتہ 11 برس میں پہلا موقع ہو گا جب یہ انڈیا کی سرزمین پر 50 اوورز کا ون ڈے میچ کھیل رہی ہوں گی۔ دونوں ہی ٹیموں نے 1987 سے حیدرآباد میں 50 اوورز کا ون ڈے انٹرنیشنل گیم نہیں کھیلا ہے۔

اہم بات یہ ہے کہ حیدرآباد کی اسی پچ پر پاکستان کا آئندہ میچ 10 اکتوبر کو سری لنکا سے ہو گا اور اسی تناظر میں حیدرآباد میں بتایا ہوا وقت پاکستان کی ٹیم کے لیے کافی اہم ہے۔

سپورٹس تجزیہ کاروں کا کہنا ہے کہ پاکستانی ٹیم مثبت اور پُراعتماد دکھائی دے رہی ہے اور اگر ابتدائی دو میچوں میں اسے مسسلسل کامیابی حاصل ہوتی ہے تو یہ اعتماد مزید مضبوط ہو گا۔

حیدرآباد میں پایا جانے والا جوش و خروش اور کرکٹ ورلڈ کپ کے آغاز سے جڑا شائقین کا ذوق و شوق اپنی جگہ تاہم انڈیا میں شائقین کی بڑی تعداد کو اس میچ کا شدت سے انتظار ہے جو انڈیا اور پاکستان کے درمیان 14 اکتوبر کو احمدآباد میں ہو گا۔

لیکن احمدآباد میں انڈیا سے ہونے والے ٹاکرے سے قبل پاکستان کے لیے دونوں میچز جیتنا بہت اہم ہو گا۔


Summary: یو پی بورڈ میں ٹاپ کرنے والی طالبہ پراچی کہتی ہیں کہ ’اس ٹرولنگ کو دیکھ کر مجھے لگتا ہے کہ اگر مجھے ایک یا دو کم نمبر ملتے تو بہتر ہوتا۔‘ انھوں نے اپنی تصاویر پر بنائے جانے والے میز پر ردعمل دیا کہ انھوں نے اب سوشل میڈیا کا استعمال بند کر دیا ہے اور محض پڑھائی پر توجہ دے رہی ہیں۔

یو پی بورڈ کے نتائج کا پانچواں دن تھا۔ صبح ساڑھے سات بجے سکول کا احاطہ کلاس نو سے 12ویں جماعت کے طلبہ سے کھچا کھچ بھرا ہوا تھا۔

صبح بچے قطاروں میں کھڑے تھے۔ یہ منظر سکول کے کیمپس کا تھا جہاں طالبہ پراچی نگم نے ہائی سکول میں تقریباً 55 لاکھ طلبہ میں سے یو پی بورڈ میں ٹاپ کیا تھا۔

ہماری نظر سفید شلوار کرتے اور سرخ دوپٹے میں پراچی نگم پر پڑی جن کی ہم کافی وقت سے تلاش میں تھے۔

جیسے ہی پراچی سکول میں داخل ہوئیں، ان کے دوست انھیں دیکھ کر مسکرا رہے تھے کیونکہ سب جانتے تھے کہ پراچی کا بھی آج انٹرویو ہونا ہے۔ یہ سلسلہ گذشتہ کئی دنوں سے جاری تھا۔

یو پی کے سیتا پور ضلع کے محمود آباد علاقے میں واقع سیتا انٹر کالج میں گذشتہ ایک ہفتے سے تہوار کا ماحول ہے۔

اس کی وجہ پراچی نگم اور شبھم ورما سمیت 19 طالب علم ہیں۔ یہ طلبہ ہائی سکول اور انٹرمیڈیٹ میں یو پی بورڈ میں ٹاپ کرنے والوں میں شامل ہیں۔

سب کو ان ٹاپرز پر فخر ہے۔ لیکن پراچی نگم کو کچھ لوگوں کی ٹرولنگ کا سامنا کرنا پڑا۔ اس کی وجہ کیا تھی؟ حیاتیاتی وجوہات کی وجہ سے اوپری ہونٹوں پر چھوٹے بالوں کا نمودار ہونا۔

پراچی کہتی ہیں کہ ’اس ٹرولنگ اور ہجوم کو دیکھ کر مجھے لگتا ہے کہ اگر مجھے ایک یا دو نمبر کم ملتے تو بہتر ہوتا۔ اگر میں ٹاپ نہ کرتی تو لوگ میری شکل پر توجہ نہ دیتے۔

’ہائی سکول میں پہلی بار میرے چہرے پر بال اُگنے کا مجھے احساس ہوا، اب لوگوں نے مجھے یہ محسوس کرایا کہ میرے چہرے پر بال ہیں۔‘

پراچی کے چہرے پر بالوں کی نشو و نما نویں جماعت کی دوسری طلبہ سے زیادہ تھی۔

گھر یا سکول میں کسی نے بھی پراچی کی جسمانی شکل پر کوئی تبصرہ نہیں کیا۔ پراچی کو کبھی اپنے بڑھتے ہوئے بالوں کا احساس نہیں ہوا۔

اس بار پراچی نگم نے ہائی سکول میں 591 نمبر حاصل کیے ہیں۔

پراچی دو بہنوں اور ایک بھائی میں سب سے بڑی ہیں۔ وہ انجینیئر بننا چاہتی ہیں۔ پراچی مسکراتے ہوئے کہتی ہیں کہ ’اگر میں پہلے نمبر پر نہ آتی تو میں اتنی مشہور نہ ہوتی۔

’سوشل میڈیا نے مجھے بہت مشہور کر دیا ہے۔ مجھے ہر جگہ سے بہت کالز آ رہی ہیں۔ دن بھر گھر میں بھیڑ لگی رہتی ہے۔‘

لیکن پراچی مسلسل فون کالز اور میڈیا کو انٹرویو دینے سے بھی پریشان ہیں۔

پراچی کا کہنا ہے کہ ’ہر انٹرویو میں ٹرولنگ کے بارے میں بہت باتیں کی جاتی ہیں۔ پچھلے ایک ہفتے سے لوگ مجھ سے پوچھ رہے ہیں کہ میں کیسی دکھتی ہوں۔

’جب مجھے ضرورت محسوس ہوگی میں اپنا علاج کرواؤں گی۔ لیکن فی الحال میں چاہتی ہوں میری توجہ پڑھائی پر مرکوز رہے۔‘

پراچی نے سوشل میڈیا دیکھنا چھوڑ دیا ہے تاکہ ٹرولنگ جھیلنی نہ پڑے۔ تاہم انھوں نے ٹرولرز کا شکریہ ادا کیا ہے کہ سوشل میڈیا نے انھیں اتنی کم عمر میں اتنا مشہور کر دیا ہے۔

وہ کہتی ہیں کہ اگر ان کے چہرے پر بال نہ ہوتے تو وہ ٹرول نہ ہوتیں اور اگر ٹرول نہ ہوتیں تو لوگوں کا اتنا ہجوم نہ دیکھا ہوتا۔

فی الحال پراچی مزید پڑھائی پر توجہ مرکوز کرنا چاہتی ہیں کیونکہ انھیں انجینیئر بننا ہے۔

سیتا انٹر کالج کے پرنسپل رمیش واجپائی پراچی کے ٹرول ہونے پر کہتے ہیں کہ ’میں یقین سے کہہ سکتا ہوں کہ کسی بھی ٹرولر میں پراچی سے دو منٹ تک بات کرنے کی ہمت نہیں ہے۔

’ایسا نہیں ہے کہ اس سے کوئی فرق نہیں پڑتا۔ اس سے فرق پڑتا ہے۔‘

نائب وزیر اعلیٰ برجیش پاٹھک کا کہنا ہے کہ ’ہم نے انھیں بہت ہمت دی ہے۔‘

پراچی نے گفتگو میں مسلسل اس بات کا ذکر کیا کہ ان کے کالج میں ان کے دوستوں اور اساتذہ نے کبھی بھی ان کی جسمانی شکل پر تبصرہ نہیں کیا۔

چند ماہ پہلے ان کی والدہ یہ ضرور کہہ رہی تھیں کہ وہ دسویں کے امتحان کے بعد ڈاکٹر سے رجوع کریں گی۔

پراچی کی والدہ ممتا نگم کہتی ہیں کہ ’ہم نے اس بات پر زیادہ توجہ نہیں دی کہ ہماری بیٹی کے اوپری ہونٹوں پر بال بڑھ گئے ہیں۔ مجھے اپنی بیٹی اس طرح پسند ہے۔ میں نے کبھی اسے پارلر لے جانے کا سوچا بھی نہیں تھا۔‘

ان کے مطابق چونکہ ان کے چہرے پر بالوں کی نشوونما تیزی سے ہو رہی ہے اس لیے وہ امتحان ختم ہونے کے بعد ڈاکٹر سے مشورہ کریں گے لیکن اس سے پہلے ہی لوگوں نے ہنگامہ برپا کر دیا ہے۔

وہ کہتی ہیں کہ ’مجھے افسوس ہے کہ لوگوں نے ہماری بیٹی کی صلاحیتوں کے بجائے اس کی جسمانی شکل پر زیادہ توجہ دی، ٹرول کیے جانے کے فوراً بعد ہم نے اپنی بیٹی کو بٹھایا اور نہایت شائستہ انداز میں سمجھایا کہ ان تمام چیزوں کی ذمہ داری آپ خود لیں گی۔ یہ آپ کو بالکل متاثر نہ ہونے دیں کیونکہ ہمارے گھر میں کوئی بھی سوشل میڈیا کو دیکھنے کے لیے فون نہیں اٹھا رہا۔‘

پراچی کے والد چندر پرکاش نگم میونسپل کارپوریشن میں کام کرتے ہیں۔

وہ کہتے ہیں کہ ’سچ پوچھیں تو مجھے ٹرول کرنے والوں کو کچھ کہنا اچھا نہیں لگتا۔ بہت سے لوگ پراچی کی حمایت میں آگے آئے ہیں۔ میں ان سب کا شکریہ ادا کرنا چاہوں گا۔ میں یہ نہیں کہہ سکتا کہ میں ڈان بہت تکلیف اور غصہ بھی محسوس نہیں ہوتا جب کوئی شخص کسی کو ذاتی طور پر نہیں جانتا ہو تو ایسے لوگوں کے خلاف کوئی کارروائی ہونی چاہیے تاکہ وہ کسی کے جذبات سے نہ کھیل سکیں۔

پراچی نے کہا ’ٹاپ کرنے کے بعد میں تھوڑا سا دباؤ بھی محسوس کر رہی ہوں کہ اب لوگوں کی توقعات بڑھ گئی ہیں۔ اس لیے مجھے بہت محنت کرنی پڑے گی۔ میرے پاس ٹرول پڑھنے کا وقت نہیں ہے۔ میں ان لڑکیوں کو بھی بتانا چاہوں گی۔ جن کی جسمانی ساخت عام لوگوں سے تھوڑی مختلف ہے، ان کے لیے ہر چیز کو نظر انداز کر کے مطالعہ کرنا بہت ضروری ہے۔‘

پراچی کے ہم جماعت اس کے حق میں سوشل میڈیا پر #DontTrollPrachi مہم چلا رہے ہیں۔

پراچی کے ہم جماعت ہیمنت ورما نے یوپی کے ہائی سکول میں نویں پوزیشن حاصل کی ہے۔

ہیمنت کا کہنا ہے کہ ’میں ایک انسٹاگرام صارف ہوں۔ میں نے پراچی کے لیے کی گئی زیادہ تر پوسٹس کا جواب دیا ہے۔ لوگوں نے مجھے بہت گالیاں بھی دی ہے اور نازیبا الفاظ بھی استعمال کیے ہیں۔ لیکن ہم پراچی کے حق میں مسلسل لکھ رہے ہیں۔ اسے ابھی بہت طویل سفر طے کرنا ہے۔‘

پراچی کے دوسرے ہم جماعت گیانیندر ورما کا کہنا ہے کہ ’جب لوگ پراچی کو سوشل میڈیا پر ٹرول کر رہے تھے تو ہم سب نے مل کر یہ مہم شروع کی تھی۔ گھر بیٹھے بغیر جانے کسی کو ٹرول کرنا بہت آسان ہے۔ ٹرول کرنے والا پراچی نگم کا ریکارڈ نہیں توڑ سکتا۔‘

گیانیندر کا مزید کہنا ہے کہ ’اب گاؤں کے ہر گھر میں ایک فون ہے۔ ہر کسی نے یہ ٹرول دیکھے ہوں گے۔ جن لڑکیوں کی جسمانی ساخت حیاتیاتی وجوہات کی وجہ سے قدرے مختلف ہے، ان کے والدین اپنی بیٹیوں کو کیسے تعلیم دیں گے؟ وہ صرف یہ سوچیں گے کہ یہ کیا ہے؟ پڑھائی کا استعمال کرتے ہوئے، اگر اس کا نام لیا جائے گا تو اس کی بیٹی کو ٹرول کا سامنا کرنا پڑے گا۔‘

ڈاکٹر نیہا آنند ایک سینیئر ماہر نفسیات ہیں جو لکھنؤ میں 18 سال سے کونسلنگ کر رہی ہیں۔

وہ کہتی ہیں کہ ’میں نے ویڈیو میں پراچی اور ان کے والدین سے جو کچھ سنا ہے، اس کی بنیاد پر میں کہہ سکتی ہوں کہ ان کے اساتذہ اور والدین اس کی ساخت کو سمجھ چکے ہیں۔

’اسے بہت آسانی سے قبول کر لیا گیا، جس کی وجہ سے لڑکی نے اپنی توجہ کبھی نہیں کھوئی اور وہ اپنی پڑھائی پر توجہ دینے کے قابل ہوئیں اور ٹاپ کرنے میں کامیاب ہو گئیں۔‘

ڈاکٹر نیہا کا مزید کہنا ہے کہ ’اس وقت باڈی شیمنگ کا اثر بچوں پر بہت گہرا ہوتا ہے۔ جس کی وجہ سے بہت سے بچے ڈپریشن میں چلے جاتے ہیں۔

’ان میں احساس کمتری پیدا ہوتی ہے۔ وہ خود کو نقصان پہنچانے کی کوشش کرتے ہیں۔ اساتذہ اور والدین کی ذمہ داری بہت بڑھ جاتی ہے۔‘

انھوں نے کہا کہ ان لوگوں کو اپنے ارد گرد ایسا ماحول بنانا چاہیے اور بچوں کو اپنی صلاحیتوں اور طاقتوں پر توجہ مرکوز کرنے کی ترغیب دینی چاہیے۔ ’ظاہری خوبصورتی کو نظر انداز کریں۔‘


Summary: بی بی سی کی تحقیقات میں یہ بات سامنے آئی ہے کہ ایک منظم طریقے سے پاکستان میں موجود ایجنٹ بھکاریوں یا ضرورت مند افراد کو اس مقصد کے تحت مشرق وسطیٰ کے ممالک، خصوصاً سعودی عرب، ایران اور عراق بھجواتے ہیں جہاں بھیک سے حاصل ہونے والی رقم میں اُن کو بھی حصہ ملتا ہے۔

رواں ماہ 5 اکتوبر کو دو خواتین اور دو مردوں پر مشتمل ایک گروپ مبینہ طور پر بھیک مانگنے کی غرض سے عمرہ زائرین بن کر سعودی عرب جانے کے لیے لاہور کے علامہ اقبال ائیرپورٹ پر پہنچا۔

پنجاب کے ضلع قصور سے تعلق رکھنے والے بھکاریوں کے اس ’منظم گروہ‘ میں نسرین بی بی، اُن کے چچا اسلم، چچی پروین اور بھائی عارف شامل تھے۔

یہ چاروں قریبی رشتہ دار سہانے خواب لیے ایئرپورٹ پر واقع ایف آئی اے امیگریشن کاؤنٹر پر پہنچے۔

نسرین بی بی اس سے پہلے 16 مرتبہ جبکہ پروین نو مرتبہ پاکستان سے باہر عمرہ کی ادائیگی یا زیارتوں پر جانے کے بہانے بھیک مانگنے کے لیے سعودی عرب، ایران اور عراق جا چکی تھیں۔ اسلم اور عارف اگرچہ سعودی عرب تو پہلی بار جا رہے تھے لیکن ماضی میں وہ متعدد مرتبہ ایران اور عراق زیارتوں کے بہانے بھیک مانگنے کے لیے سفر کر چکے تھے۔

ایف آئی اے امیگریشن پر تعینات اہلکاروں نے ان چاروں افراد سے پوچھ گچھ کے بعد انھیں جہاز میں سوار ہونے سے روک دیا اور ’ٹریفکنگ اِن پرسن ایکٹ 2018‘ کے تحت مقدمہ درج کرتے ہوئے انھیں گرفتار کر لیا۔

ایف آئی آر کے مطابق دوران تفتیش چاروں ملزمان نے اعتراف کیا کہ وہ سعودی عرب عمرہ زائرین کے بھیس میں جا رہے تھے حالانکہ ان کا اصل مقصد وہاں جا کر بھیک مانگنا تھا۔

بی بی سی کو دستیاب ایف آئی آر کے متن کے مطابق یہ تمام ملزمان پہلے بھی سعودی عرب، ایران اور عراق بھیک مانگنے کی غرض سے جا چکے ہیں۔ ایف آئی آر کے مطابق ملزمان اور ان کے ایجنٹ جہاں زیب کے درمیان موبائل پر بھیجے گئے پیغامات سے بھی اس گروہ کے باہر کے ممالک میں جا کر بھیک مانگنے کے شواہد ملے ہیں اور ان کے موبائلز فرانزک کے لیے بھجوا دیے گئے ہیں۔

نسرین بی بی اور پروین کو جوڈیشل ریمانڈ پر جیل بھیج دیا گیا جبکہ دیگر دونوں ملزمان محمد اسلم اور عارف مزید پوچھ گچھ کے لیے حوالات میں بند ہیں۔

نو اکتوبر کو مقامی عدالت میں پیشی کے موقع پر عدالت کے باہر بی بی سی نے نسرین بی بی سے بات کی تو ان کا کہنا تھا کہ ’کیا ہمیں اس طرح پکڑنے سے یہ مسئلہ حل ہو جائے گا، کیا اس ملک میں لوگ بھوک سے نہیں مر رہے، کیا روزی کمانے کا اختیار نہیں ہونا چاہیے۔‘

نسرین بی بی کے مطابق ’ایسی گرفتاریوں سے یہ کام رُکنے والا نہیں۔ ہم غریبوں کو تو آرام سے پکڑ لیا، کیا کبھی کسی طاقتور کو بھی پکڑا ہے یہاں۔‘

جب ان سے سوال کیا گیا کہ کیا بیرون ملک جا کر بھیک مانگنے سے پاکستان کی بدنامی نہیں ہوتی تو انھوں نے جواب دیا کہ ’پہلے کون سے جھنڈے لگے ہیں۔‘

واضح رہے کہ حال ہی میں وزارت اوورسیز پاکستانی کے سیکریٹری ذوالفقار حیدر نے سینیٹ کی قائمہ کمیٹی کو بتایا تھا کہ بیرون ملک گرفتار ہونے والے 90 فیصد بھیک مانگنے والوں کا تعلق پاکستان سے ہے۔

یہ دعویٰ سامنے آنے کے بعد بی بی سی کی تحقیق سے علم ہوا کہ ایک منظم طریقے سے پاکستان میں موجود ایجنٹ بھکاریوں یا ضرورت مند افراد کو اس مقصد کے تحت مشرق وسطیٰ کے ممالک، خصوصاً سعودی عرب، ایران اور عراق بھجواتے ہیں جہاں بھیک سے حاصل ہونے والی رقم میں اِن ایجنٹس کو بھی حصہ ملتا ہے۔

تاہم حال ہی میں سعودی حکومت کی جانب سے اس معاملے پر پاکستانی حکومت سے باضابطہ شکایت کے بعد وفاقی وزارت داخلہ کو اس مسئلے کا تدارک کرنے کی ہدایات جاری کی ہیں جس کے نتیجے میں نسرین بی بی اور ان کا خاندان گرفتار ہوا۔

پاکستان کے وفاقی تحقیقاتی ادارے ایف آئی اے کے مطابقحالیہ دنوں میں ملتان اور سیالکوٹ سے چند گروہ گرفتار ہوئے ہیں جو لوگوں کو عمرے کے بہانے سعودی عرب لے کر جاتے ہیں اور اب تک آف لوڈ ہو کر گرفتار ہونے والوں کی تعداد 37 ہے۔

نسرین بی بی کے بھائی عارف اور چچا اسلم نے بی بی سی کو بتایا کہ وہ عمرہ کرنے کے بہانے بھیک مانگنے پہلی مرتبہ سعودی عرب جا رہے تھے۔ ماجد علی کے مطابق ان کا سارا خاندان بھیک مانگتا ہے اور یہ سلسلہ کئی نسلوں سے چل رہا ہے۔

’ہم نے ایجنٹ کو فی کس 2 لاکھ 30 ہزار روپے دیے تھے، جس کے عوض اس نے ویزہ اور ٹکٹوں کا بندوبست کیا تھا۔‘ ان کے بقول ان تمام افراد نے سعودی عرب میں 20 روز کے قریب قیام کرنا تھا۔

’میں پہلے بندر کا تماشہ دکھا کر گلی، محلوں میں  مانگتا تھا لیکن پھر اس کے بعد ایران اور عراق بھی گئے بھیک مانگنے۔‘

عارف کے مطابق ایران اور عراق میں خرچہ نکال کر وہ فی ٹرپ 30,20 ہزار روپے فی کس کما لیتے تھے۔

عارف کا کہنا تھا کہ ’ایران، عراق اور سعودی عرب جا کر کبھی گونگا بن کر، کبھی ہاتھوں سے روٹی کھانے کا اشارہ کر کے‘ وہ لوگوں سے بھیک مانگتے تھے۔

عارف کہتے ہیں کہ ’اس طرح زیارتوں کا سفر بھی ہو جاتا تھا اور پیسے بھی بن جاتے تھے۔‘

گرفتار ہونے والے افراد سعودی عرب میں اپنے سہولت کار کے متعلق بات کرنے سے کتراتے نظر آئے لیکن ایف آئی اے کے تفتیش کاروں کے مطابق ’ان لوگوں کے سہولت کاروں، جو سعودی عرب میں رہائش اور دیگر سہولیات فراہم کرتے ہیں‘ کے خلاف ایف آئی اے کے ڈپٹی ڈائریکٹر اینٹی ہیومن سرکل محمد ریاض خان کی نگرانی میں تفتیش جاری ہے۔

بی بی سی سے بات کرتے ہوئے محمد ریاض خان نے دعویٰ کیا کہ ’اب تک کی تفتیش کے مطابق باہر کے ممالک میں جا کر بھیک مانگنا ایک منظم جرم بن چکا ہے جس میں مختلف گروہ پاکستان اور بیرون ملک سے ملوث ہیں۔‘

ڈپٹی ڈائریکٹر ایف آئی اے کے مطابق ’اس کیس میں بھی چاروں ملزمان اور ایجنٹ میں طے ہوا تھا کہ کمائی کا آدھا حصہ اس ایجنٹ کو ملے گا جس نے ناصرف ان کے سفری دستاویزات کا انتظام کیا بلکہ سعودی عرب میں ان کی رہائش اور دیگر ضروریات کا بندوبست بھی کرنا تھا۔‘

سوشل میڈیا پر فیس بک پیج چلانے والے ایک ایجنٹ نے بھکاریوں کو عمرے کے نام پر سعودی عرب لے جانے کے بارے میں بی بی سی سے بات کرتے ہوئے، نام ظاہر نہ کرنے کی شرط پر بتایا کہ ’یہاں روپے ملتے ہیں، سعودی عرب میں ریال میں بھیک دی جاتی ہے۔ زمین آسمان کا فرق ہوتا ہے۔‘

انھوں نے بتایا کہ ’میں یہاں سے لوگوں کو مزدوری اور عمرے کے نام پر سعودی عرب لے کر جاتا رہا ہوں۔ کبھی 16 کبھی 25 لوگ ہوتے ہیں۔ تقریباً پانچ ماہ تک ایسا کرتا رہا ہوں۔‘

پاکستان میں کام کرنے والے مختلف ایجنٹس کی طرح یہ شخص بھی فیس بُک اور واٹس ایپ کے ذریعے اپنے کام کو جاری رکھے ہوئے ہیں اور لوگوں کو واٹس ایپ پر تمام تر تفصیلات مہیا کر دیتے ہیں۔

ان کا طریقہ کار کچھ یوں ہوتا ہے کہ پاکستان سے کئی افراد مزدوری کرنے کی غرض سے ان ایجنٹس سے رابطہ کرتے ہیں اور جو لوگ کوئی کام نہیں جاتے، انھیں ایجنٹس بھیک مانگنے کی آفر کرتے ہیں۔

ایجنٹ نے بتایا کہ ’پاکستان سے ہر کوئی مزدوری کی غرض سے نہیں جاتا۔ اس لیے ان کو کچھ مختلف آفر کرنا پڑتا ہے۔‘

’خواتین اور بچوں کو بھی اس گروہ کا حصہ بنانا پڑتا ہے تاکہ پہلے عمرے یا زیارت کے لیے ویزا حاصل کیا جا سکے اور پھر انھیں مکہ اور مسجدِ نبوی کے سامنے بٹھایا جا سکے۔‘

بی بی سی نے ان سرکاری دستاویزات تک رسائی حاصل کی ہے جو سعودی عرب کی حکومت نے اس اہم مسئلے پر پاکستان کی حکومت کے ساتھ شئیر کی تھیں۔

بی بی سی کو دستیاب سرکاری دستاویزات کے مطابق 16 جون 2023 کو سعودی عرب کی حکومت نے وزیر اعظم آفس کو سعودی عرب میں بھیک مانگنے، جسم فروشی، منشیات کی سمگلنگ اور سفری دستاویزات میں جعل سازی جیسے بڑھتے ہوئے جرائم میں پاکستانیوں کے ملوث ہونے کے متعلق تحریری طور پر آگاہ کیا۔

بی بی سی کی معلومات کے مطابق سعودی عرب کی باضابطہ شکایت کے بعد وزیر اعظم آفس نے وزارت داخلہ اور اس کے ذیلی اداروں، بشمول ایف آئی اے، کو ہدایات جاری کیں جس کے بعد ایف آئی اے نے سعودی عرب سمیت دیگر مشرق وسطی ممالک جانے والے پاکستانیوں کی تمام ہوائی اڈوں پر پروفائلنگ شروع کر دی۔

سیکریٹری وزارت اوورسیز پاکستانی ذوالفقار حیدر نے بی بی سی سے بات کرتے ہوئے بتایا ہے کہ انھیں سعودی عرب، ایران اور عراق کی جانب سے مطلع کیا گیا تھا جس کے بعد معلومات کو رپورٹ کی شکل میں پیش کیا گیا۔

انھوں نے کہا کہ ’پھر ایف آئی اے کو حرکت میں لانا پڑا۔ جیسا کہ آپ سب کو پتا ہے اس وقت ایف آئی اے انسانی سمگلنگ کی روک تھام میں سرگرمِ عمل ہے۔ اور اس کے بارے میں جو بھی معلومات ہیں وہ آپ سب کے سامنے لا رہے ہیں۔‘

ایف آئی اے کے ڈپٹی ڈائریکٹر خواجہ حماد الرحٰمن نے بی بی سی کو بتایا کہ سینٹ قائمہ کمیٹی میں سیکریٹری وزارت اوورسیز پاکستانی کے انکشاف کے بعد مسافروں کی پروفائلنگ شروع کی گئی۔

خواجہ حماد الرحٰمن نے بی بی سی کو بتایا کہ ’پروفائلنگ سے مراد مسافروں کے ضروری قواعد چیک کرنا اور ان کے سفر کے مقاصد کو جانچنا ہوتا ہے کہ اگر کوئی مسافر سعودی عرب عمرہ کی غرض سے جانا چاہتا ہے تو کیا ان کی مالی حیثیت انھیں اس بات کی اجازت دیتی ہے۔‘

پروفائلنگ کے عمل کے دوران ہوٹل بکنگ، واپسی کے ٹکٹ کی موجودگی اور مسافروں کے پاس موجود کیش سے بھی اس بات کا اندازہ لگایا جاتا ہے کہ آیا مسافر عمرہ کی غرض سے ہی سفر کر رہے ہیں یا ان کا وہاں جانے کا مقصد کوئی اور ہے۔

ایک سوال کے جواب میں خواجہ حماد الرحمٰن نے بتایا کہ انسانی سمگلنگ کی روک تھام کے لیے چند سال پہلے تک یورپ اور دیگر ممالک کا سفر کرنے والے مسافروں کی پروفائلنگ کی جاتی تھی لیکن پھر ’شکایات کی وجہ سے ہوائی اڈوں پر پروفائلنگ کا عمل روک دیا گیا تھا جو اب سعودی عرب کی بھکاریوں سے متعلق شکایات کے بعد دوبارہ شروع کر دیا گیا۔‘

پروفائلنگ کی مدد سے ایف آئی اے کو پہلی بڑی کامیابی اس وقت ملی جب 29 ستمبر 2023 کو خواتین سمیت 16 افراد کا گروہ سعودی عرب جانے کے ارادے سے ملتان ائیرپورٹ پہنچا۔

نئی ہدایات کی روشنی میں ان افراد کو مشکوک گردانتے ہوئے امیگریشن حکام نے انھیں باقی مسافروں سے الگ کر دیا اور پوچھ گچھ شروع کر دی۔ خواجہ حماد الرحٰمن کے مطابق ابتدائی تفتیش میں جب ان کی پروفائلنگ کی گئی تو ’وہ سب کے سب بھکاری نکلے۔‘

’نہ ان کے پاس ہوٹل بکنگ تھی، نہ پیسے اور نہ ان کی مالی حیثیت ایسی تھی کے یہ عمرہ کی غرض سے سعودی عرب جاتے۔ جب ان کے سامان کی تلاشی لی گئی تو بھیک مانگنے والے کٹورے تک بیگوں سے برآمد ہوئے۔‘

خواجہ حماد الرحٰمن کے مطاق ’دوران تفتیش علم ہوا کہ بھیک مانگنے کی غرض سے جانے والوں کو سعودی عرب میں نورو نامی ایجنٹ نے سہولت فراہم کرنا تھی۔‘

ایف آئی اے کے سینئر افسر کے مطابق ’ڈیل کے تحت روزانہ بھیک کا حساب کیا جانا تھا اور کمائی کا آدھا حصہ بھی روز کے روز ہی تقسیم ہونا تھا۔‘

ملتان ایئر پورٹ سے گرفتار ہونے والوں میں لودھراں کے شکیل بھی شامل تھے جو اپنی دو بیویوں کے ساتھ سعودی عرب جا رہے تھے۔

ملتان کی ایک مقامی عدالت کے باہر بی بی سی سے بات کرتے ہوئے شکیل نے بتایا کہ وہ موٹر سائیکل پر پھیری لگا کر بیڈ شیٹس بیچتے ہیں۔

ان کے بقول انھیں سعودی عرب عمرہ کی غرض سے جانے کا خیال ان کے دوست سے آیا جو ان کے ساتھ ہی پھیری لگاتے تھے۔

محمد عمران کے مطابق تینوں افراد کی ڈیل 3 لاکھ روپے میں ہوئی تھی اور ویزے اور ٹکٹس وغیرہ کے لیے بھی ایجنٹ سے دوست نے ہی ملوایا تھا۔

ملتان ایئرپورٹ سے لاہور کینٹ کے علاقے اسماعیل ٹاؤن کی چار خواتین کو بھی ابتدائی طور پر حراست میں لیا گیا تاہم ان کے خلاف مزید کوئی کاروائی نہیں کی گئی اور انھیں چھوڑ دیا گیا۔

ان میں شکیلہ بی بی، ان کی بھانجی اور ایک بیٹی شامل ہیں۔ اور کل ملا کر لاہور سے اس گروہ میں سات قریبی عزیز شامل تھے۔ یہ ساتوں افراد 27 ستمبر کو لاہور لاری اڈہ سے ایک بس میں سوار ہو کر ملتان پہنچے تھے۔

بی بی سی نے لاہور میں اسماعیل ٹاؤن کا دورہ کیا۔ ٹوٹی پھوٹی گلیوں کے اندر ایک سنگل سٹوری مکان میں شکیلہ بی بی ایک چارپائی پر بیٹھی تھیں جہاں ان کی بھانجی اور بیٹی بھی موجود تھیں۔

بی بی سی سے بات کرتے ہوئے شکیلہ بی بی نے دعویٰ کیا کہ وہ بھیک مانگنے کی غرض سے نہیں بلکہ عمرہ کی ادائیگی کے لیے ہی سعودی عرب جا رہے تھے۔

شکیلہ بی بی کے مطابق بھیک مانگنے والے کٹورے بھی ان کے سامان سے نہیں بلکہ دوسری خواتین کے سامان سے برآمد ہوئے تھے۔

شکیلہ بی بی کے مطابق ان کے شوہر اور تین بیٹے بادامی باغ سبزی منڈی میں چھابڑی فروش کا کام کرتے ہیں اور انھوں نے بڑی مشکل سے پیسے اکھٹے کر کے عمرہ پر جانے کا منصوبہ بنایا تھا۔

انھوں نے بتایا کہ ایئرپورٹ پر ’بورڈنگ پاس جاری ہو چکا تھا اور سامان بھی جا چکا تھا‘ لیکن اچانک انھیں ایف آئی اے والوں نے روک لیا۔

’جب ہم امیگریشن کروا رہے تھے تب ایف آئی اے نے کچھ لوگوں کو روکا پھر اس کے بعد ہماری باری بھی آ گئی۔‘

جب ان سے پوچھا گیا کہ ان کے خاوند یا بیٹے عمرہ کرنے ساتھ کیوں نہیں جا رہے تھے، تو پروین بی بی کا کہنا تھا کہ ان کے خاوند اور بیٹوں کی خواہش تھی کہ وہ (خواتین) عمرے پر جائیں۔

دوسری طرف اسماعیل ٹاؤن کے ایک مقامی دکاندار نے نام ظاہر نہ کرنے کی شرط پر بی بی سی کو بتایا کہ اس بستی میں رہنے والے مرد اور خواتین لاہور کے مختلف علاقوں میں جا کر بھیک مانگتے ہیں۔

نوٹ: اس تحریر میں زیر حراست ملزمان کے نام بدل کر فرضی نام استعمال کیے گئے ہیں۔


Summary: پاکستان میں قومی بچت کی سکیموں میں واضح کمی آئی ہے جس کی وجہ ماہرین کے مطابق شرح منافع میں کمی کے علاوہ ایف اے ٹی ایف کی شرائط کو پورا کرنے کے لیے کیے جانے والے اقدامات بھی ہیں۔

پاکستان میں قومی بچت کی سکیموں میں موجودہ مالی سال کے پہلے دو ماہ جولائی اور اگست میں ہونے والی سرمایہ کاری میں بے پناہ کمی دیکھنے میں آئی۔ قومی بچت کی اسکیموں میں ان پہلے دو ماہ میں فقط سات ارب روپے کا سرمایہ لگایا گیا۔

دو ماہ میں مجموعی طور پر قومی بچت کی سکیموں میں سات ارب روپے کی سرمایہ کاری کا موازنہ گذشتہ مالی سال سے کیا جائے تو اس سرمایہ کاری میں واضح کمی دیکھنے میں آرہی ہے کیونکہ گزرے سال میں ہر مہینے میں اوسطاً 30 ارب کی سرمایہ کاری قومی بچت کی اسکیموں میں کی گئی تھی۔

قومی بچت کی سکیموں میں کی جانے والی سرمایہ کاری کے ذریعے حکومت اپنے بجٹ کی ضروریات کو پوری کرتی ہے، ان سکیموں میں ہونے والی سرمایہ کاری پر حکومت سرمایہ کاروں کو ہر ماہ منافع دیتی ہے۔ تاہم اس سال ان سکیموں پر شرح منافع میں کمی کی گئی جو ماہرین معیشت کے نزدیک ان سکیموں میں کم سرمایہ کاری کی ایک وجہ ہے۔

اس کے ساتھ فنائنشل ایکشن ٹاسک فورس (ایف اے ٹی ایف) کی شرائط کے تحت ان سکیموں میں لگائی جانے والی رقم کے بارے میں جانچ پڑتال بھی ان میں سرمایہ کاری کے سلسلے میں حوصلہ شکنی کا باعث بن رہی ہے۔

واضح رہے کہ پاکستان میں 'سیوینگز ٹو جی ڈی پی' یعنی قومی بچت کی مجموعی قومی پیداوار میں شرح خطے میں کم ہے جو گذشتہ مالی سال میں اس سے پہلے سال کے مقابلے میں تقریباً  14 فیصد کے قریب رہی۔ تاہم اس سال اب تک بچت اسکیموں میں آنے والی کم سرمایہ کاری کی وجہ سے اس کے دوبارہ نچلی سطح پر جانے کا خدشہ ہے

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

قومی بچت کی سکیمیں

پاکستان میں وزارت خزانہ کے ذیلی ادارے 'مرکز قومی بچت'  کے تحت ایسی سکیمیں چلائی جاتی ہیں جن میں ایک خاص مدت کے لیے رقم لگا کر ان پر منافع حاصل کیا جاتا ہے۔ ان سکیموں کے ذریعے نہ صرف بچت کو فروغ دیا جاتا ہے بلکہ حکومت اپنے بجٹ خسارے اور انفراسٹرکچر منصوبوں کی تکمیل کے لیے اس رقم کو استعمال کرتی ہے۔

مرکز قومی بچت کی ویب سائٹ پر موجود اعداد و شمار کے مطابق یہ ادارہ ملک میں سرمایہ کاری کا سب سے بڑا ادارہ ہے جس میں سرمایہ کاری کی کل مالیت اس وقت تین ہزار ارب روپے سے زیادہ کی ہے اس میں سرمایہ کاری کرنے والوں کی تعداد ستر لاکھ سے زیادہ ہے۔ ملک بھر میں مرکز قومی بچت کی 376 شاخیں موجود ہیں۔

قومی بچت کی سکیموں میں ڈیفنس سیونگز سرٹیفکیٹس، بہبود سیونگز سرٹیفکیٹس، ریگولر انکم سرٹیفکیٹس، سپیشل سیونگز سرٹیفکیٹس، پرائز بانڈز اور کچھ دوسرے مالیاتی سرٹیفکیٹس شامل ہیں۔ ان میں ایک خاص مدت کے لیے سرمایہ کاری پر منافع دیا جاتا ہے جو مختلف سرٹیفکیٹس پر مختلف شرح سے دیا جاتا ہے۔ ان میں بیواؤں اور بزرگ افراد کو خصوصی رعایت حاصل ہے اور ان کے لیے جاری کیے گئے سرٹیفکیٹس پر دوسروں کے مقابلے میں شرح منافع تھوڑی سی زیادہ ہوتی ہے۔

قومی بچت سکیموں میں ہونے والی سرمایہ کاری

اس مالی سال کے پہلے دو ماہ میں قومی بچت کی سکیموں میں ہونے والی سرمایہ کاری سات ارب روپے سے کچھ زیادہ رہی جو ایک مہینے میں اوسطاً ساڑھے تین ارب روپے بنتی ہے۔ ایک مہینے میں اوسطاً ساڑھے تین ارب کی سرمایہ کاری گزشتہ مالی سال میں ایک ماہ میں اوسطاً 30 ارب روپے سے بہت زیادہ کم ہے۔

گذشتہ مالی سال میں قومی بچت کی سکیموں میں مجموعی طور پر 370 ارب روپے کی سرمایہ کاری کی گئی  جب کہ مالی سال 2018-19 میں ان سکیموں میں مجموعی طور پر 307 ارب روپے کی سرمایہ کاری کی گئی۔ گذشتہ مالی سال میں بچت اسکیموں میں آنے والی زیادہ سرمایہ کاری کی وجہ سے ملک کی سیونگز ٹو جی ڈی پی شرح 13.9 فیصد تک بڑھ گئی تھی، تاہم اس سال میں ان سکیموں میں آنے والی کم سرمایہ کاری کے باعث ملک کی سیونگز ٹو جی ڈی پی شرح کے نیچے جانے کا امکان ہے۔

قومی بچت کی سکیموں میں کم سرمایہ کاری کی وجوہات پر بات کرتے ہوئے ماہر معیشت ڈاکٹر شاہد حسن صدیقی نے کہا اس کی ایک بڑی وجہ تو ان سکیموں میں کی جانے والی سرمایہ کاری پر دیے جانے والے منافع کی شرح میں کمی ہے جس کی وجہ سے سرمایہ کاروں کے لیے اس میں زیادہ کشش نہیں ہے۔ حکومت نے شرح سود میں کمی کے بعد ان سکیموں میں سرمایہ کاری پر دیے جانے والے منافع پر بھی کمی کر دی تھی۔

ڈاکٹر صدیقی نے کہا کہ پاکستان میں مہنگائی کی مجموعی شرح ان اسکیموں پر دیے جانے والے نفع کی شرح سے کم ہے جس کی وجہ سے اس میں سرمایہ کاری کم آ رہی ہے۔

انہوں نے کہا لوگ پیسہ اس لیے لگاتے ہیں کہ انہیں اچھا منافع ملے لیکن حکومت کی جانب سے ان اسکیموں پر لگائی جانے والی رقم پر جب کم منافع ملے گا تو وہ لازماً سرمایہ کاری کی حوصلہ شکنی کرے گا۔ اس کے ساتھ اس منافع پر لگایا جانے والا ٹیکس بھی لوگوں کو اس سرمایہ کاری سے روک رہا ہے کہ جب آپ کو منافع پر ٹیکس دینا پڑے گا تو پھر بہت کم سرمایہ کاری اس شعبے میں آئے گی۔

انہوں نے کہا قومی بچت سکیموں میں کم سرمایہ کاری کو معیشت کے مجموعی تناظر میں دیکھنا چاہیے جب ہر قسم کی سرمایہ کار ی رکی ہے تو پھر یہ کیسے ممکن ہے کہ اس میں  سرمایہ کاری زیادہ  آئے۔ معیشت پر غیر یقینی صورت حال طاری ہے جو تمام شعبوں پر اثرانداز ہوتی ہے۔

ڈارسن سیکورٹیز میں معیشت کے تجزیہ کار یوسف سعید نے کہا کہ دوسری وجوہات کے علاوہ قومی بچت سکیموں میں ہونے والی کم سرمایہ کاری کی ایک اہم وجہ اداروں کی جانب سے ان میں سرمایہ کاری پر پابندی ہے جو حکومت نے کچھ عرصہ پہلے نافذ کی ہے۔

وزارت خزانہ میں ڈیبٹ آفس کے ڈائریکٹر جنرل عبد الرحمن وڑائچ نے کہا کہ حکومت نے اداروں کی جانب سے ان سکیموں میں سرمایہ کاری پر پابندی لگا دی تھی تاکہ وہ بانڈ مارکیٹ میں آئیں اور اس میں سرمایہ کاری کریں۔

انہوں نے کہا اس سلسلے میں ایڈجسٹمنٹ کے عنصر کو بھی مسترد نہیں کیا جا سکتا کیونکہ پہلے ان پر شرح منافع زیادہ تھا تو زیادہ سرمایہ کاری آرہی تھی جو اب کم ہو گیا ہے۔ تاہم انہوں نے کہا یہ رجحان عارضی نظر آتا ہے کیونکہ بنکوں اور دوسری جگہوں پر سرمایہ کاری کے مقابلے میں بچت سکیموں میں سرمایہ کاری سے حاصل ہونے والے نفع کی شرح ابھی بھی زیادہ ہے۔

ایف اے ٹی ایف کی شرائط کا قومی بچت اسکیموں پر کیا اثر پڑا

قومی بچت سکیموں میں ہونے والی کم سرمایہ کار پر بات کرتے ہوئے ماہر معیشت مزمل اسلم نے کہا کہ اس کی ایک وجہ ایف اے ٹی ایف کی شرائط بھی ہیں کہ جن میں ان اسکیموں میں لگائی جانے والی رقم کا ذریعہ معلوم کرنے کا کہا گیا کہ سرمائے کے طور پر لگائی جانے والی رقم کہاں سے حاصل کی گئی ہے۔

ان کے مطابق پہلے ایسی کوئی شرط نہیں تھی کہ سرمایہ کاری کرنے پر کوئی ان ذرائع کے بارے میں پوچھتا کہ یہ رقم کہاں سے حاصل کی گئی ہے۔ ان کے مطابق ایف اے ٹی ایف کے قوانین کے تحت ان سکیموں میں لگائے جانے والے پیسے کی جانچ پڑتال بھی کم سرمایہ کاری کا وجہ بنی ہے۔

وزارت خزانہ کے ڈیبٹ آفس کے ڈائریکٹر جنرل عبد الرحمن وڑائچ نے تصدیق کی ہے کہ ایف ٹی اے ایف کے قوانین کے تحت ان سکیموں میں لگائے جانے والے پیسے کی جانچ پڑتال کا کام شروع ہو چکا ہے۔ ان کے مطابق ان سکیموں پر اس سے پہلے اسٹیٹ بینک آف پاکستان اور سیکورٹیز اینڈ ایکسچینج کمیشن آف پاکستان کی جانب سے کوئی نگرانی نہیں ہوتی تھی۔

انہوں نے کہا اب اگر کوئی قومی بچت میں اکاؤنٹ کھول رہا ہے تو اس سے پوچھا جائے گا کہ اس کا ذریعہ آمدنی کیا ہے۔ انہوں نے کہا کہ ایک کمیٹی بھی اس سلسلے میں بن رہی ہے کہ جو اس سلسلے میں قوانین بنائے گی۔

وڑائچ کے مطابق ایف ٹی اے ایف کی شرائط کے تحت قومی بچت سکیموں پر نگرانی سے وقتی طور پر تو سرمایہ کاری کی حوصلہ شکنی ہو گی تاہم یہ مستقبل کے لیے ایک اچھا اقدام ہے تاکہ اس کے ذریعے مشکوک پیسے کے استعمال کو روکا جا سکے۔

بچت سکیموں میں کم سرمایہ کاری سے حکومت پر کیا اثر پڑ رہا ہے

بچت سکیموں کے ذریعے حاصل ہونے والی رقم کو حکومت اپنی بجٹ کی ضروریات پورا کرنے کے لیے استعمال کرتی ہے۔ دو ماہ میں آنے والی کم سرمایہ کاری کے سلسلے میں بات کرتے ہوئے وڑائچ نے کہا کہ اس سے کوئی خاص فرق نہیں پڑا کیونکہ حکومت اپنے اخراجات پورا کرنے کے لیے بانڈ مارکیٹ سے پیسہ ادھار لے رہی ہے جہاں کم شرح سود کی وجہ سے سستا قرضہ مل جاتا ہے۔

مزمل اسلم نے کہا بینکوں سے حاصل کیا جانے والا قرضہ کم شرح سود کی وجہ سے سستا ہے اس لیے حکومت کو بچت سکیموں سے حاصل ہونے والے کم سرمائے کی وجہ سے کوئی خاص فرق نہیں پڑے گا۔


Summary: پاکستان میں گذشتہ چند روز میں کورونا وائرس ویکسین کی کمی سامنے آئی ہے۔ اس کمی کی ابتدا 16 جون کو کراچی اور ملک کے دوسرے شہروں میں دیکھنے میں آئی اور کئی افراد یا تو ویکسین کے انتظار میں لائن میں لگے رہے یا پھر مایوس ہو کر گھروں کو نکل گئے۔

پاکستان کے مختلف شہروں میں گذشتہ چند روز میں کورونا وائرس ویکسین کی کمی سامنے آئی ہے۔ اس کمی کی ابتدا 16 جون کو کراچی اور ملک کے دوسرے شہروں میں بھی دیکھنے میں آئی جہاں مختلف سینٹرز میں کورونا وائرس سے بچنے کے لیے لگائی جانے والی ویکسین ختم ہو گئی اور کئی افراد یا تو لائن میں لگے رہے یا پھر مایوس ہو کر گھروں کو نکل گئے۔

کراچی کے ایکسپو سینٹر میں ویکسین نہ ہونے کی صورت میں دیگر چھوٹے سینٹرز کو بھی مجبوراً بند کرنا پڑا۔

اس بارے میں وفاقی وزیر برائے منصوبہ بندی اسد عمر نے بتایا ہے کہ ’16 اور 17 جون کو پاکستان میں چار لاکھ ویکسین لگیں اور چین سے ویکسین کی کھیپ آنے میں دیر ہو گئی جس کا سب سے زیادہ اثر پنجاب، خیبر پختونخوا اور سندھ پر پڑا اور چند شہروں اور سینٹرز میں ویکسین کی کمی دیکھنے میں آئی۔‘

وزیرِ اعظم پاکستان عمران خان کے معاونِ خصوصی برائے صحت ڈاکٹر فیصل سلطان نے بی بی سی کو اس بارے میں بتایا کہ چند ماہ پہلے کے مقابلے میں ویکسین سینٹرز کی تعداد بڑھ چکی ہے۔

’ملک بھر میں اس وقت دو ہزار سے زیادہ ویکسینیشن سینٹرز ہیں اور ظاہر ہے کہ جب موجودہ اعداد و شمار سے تھوڑا بھی نمبر بڑھے گا تو ویکسین کی کمی بھی واقع ہو گی۔‘

انھوں نے کہا کہ ’16 جون کو جب شور برپا ہوا کہ ویکسین کی کمی ہو گئی ہے تو اس دن ملک بھر میں سوا چار لاکھ ویکسین لگ چکی تھیں۔ یہ بہت بڑی تعداد ہے۔ پھر 17 جون کو بھی سوا سے ڈھائی لاکھ کے قریب ویکسین لگی ہیں۔‘

ڈاکٹر فیصل سلطان کے مطابق ایک وجہ ویکسین کی کچھ روز دیر سے آمد بھی ہے کیونکہ جب معاہدہ کیا جاتا ہے تو کمپنی کی جانب سے دیر سویر ہو جاتی ہے۔

اس بارے میں صوبہ سندھ کے پارلیمانی سیکرٹری برائے صحت قاسم سومرو نے بی بی سی کو بتایا کہ حالیہ ماہ میں ویکسین لگانے کی تعداد بھی بڑھائی گئی تھی۔

’قومی رابطہ کمیٹی (نیشنل کوآرڈینیشن کمیٹی) کے اجلاس کے دوران ہم نے پوچھا کہ سردیوں کے لیے ویکسین کا کیا ٹارگٹ سیٹ کرنا چاہیے؟ تو اسد عمر صاحب نے کہا کہ آپ ویکسین کی فکر نہ کریں آپ ویکسین لگوانے کے بارے میں سوچیں۔‘

اس کے نتیجے میں سندھ حکومت نے ایک کروڑ اسی لاکھ افراد کو ویکسین لگانے کا ہدف طے کیا اور ہر روز دو لاکھ افراد کو ویکسین لگانے کے لیے مختلف اضلاع میں 75000 ڈوزز لگانے کا ہدف طے کیا گیا۔‘

کراچی میں ویکسین لگانے کا ہدف چالیس ہزار سے شروع ہوا تھا اور جب یہ ہدف ایک لاکھ دس ہزار تک پہنچا تو ویکسین کی کمی واقع ہو گئی۔

اسی ہدف میں مختلف ڈویژن، ٹریڈ پارٹنر اور ان کمپنیوں کو بھی شامل کیا گیا جہاں ملازمت پر مامور افراد کو ویکسین لگانا ضروری تھی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

نیا ہدف طے کرنے سے پہلے مزید ویکسینخریدنے کی تیاری کی گئی؟

لیکن اب سوال یہ ہے کہ ویکسین خریدنے کا عمل صوبوں کے دائرہ کار میں آتا ہے تو کیا ہدف طے کرنے سے پہلے مزید ویکسین خریدنے کی تیاری کی گئی تھی؟

قاسم سومرو نے بتایا کہ ویکسین خریدنے کے دو طریقے ہیں: ایک طریقہ یہ ہے کہ سندھ حکومت خود سے ویکسین خریدے اور دوسرا پاکستان کی وفاقی حکومت سے مدد لے۔

’ہم نے پہلے پچاس کروڑ روپے ویکسین خریدنے کے لیے رکھے اور سائنو فارم ویکسین خریدنے کے لیے چینی قونصل خانے سے بات کی۔ چینی قونصل خانے نے کہا کہ ایسے ویکسین کا معاہدہ نہیں ہو سکتا کیونکہ ہم براہِ راست حکومتِ پاکستان کے ذریعے ویکسین دیں گے۔ کمپنی نے کہا کہ سندھ حکومت لکھ کر دے کہ وہ ویکسین خریدنے کی مجاز ہے۔ اس کے نتیجے میں وزیرِ اعلیٰ سندھ مراد علی شاہ نے خط لکھا جس کا انھیں جواب موصول نہیں ہوا۔‘

قاسم سومرو نے بتایا کہ پھر وفاق سے رجوع کیا گیا کہ پاکستان کی ڈرگ ریگولیٹری اتھارٹی کے ذریعے جو ویکسین وفاقی حکومت خریدے گی، وہ سندھ سے معاوضہ لے کر صوبے کے لیے خرید لیں لیکن اس بارے میں بھی ہمیں نہیں بتایا گیا۔

صورتحال میں بہتری کیسے آ سکتی ہے؟

قاسم سومرو نے کہا کہ اس وقت سندھ حکومت کے پاس دو راستے ہیں کہ یا تو ’وفاقی حکومت کی معاونت سے بین الاقومی کمپنی سے ویکسین خرید کر وفاقی حکومت کو اس کا معاوضہ ادا کر دیا جائے یا دوسرا راستہ یہ ہے کہ اس وقت دنیا بھر سے ویکسین کی طلب بڑھتی جارہی ہے تو ایسا نہیں ہو سکتا کہ ہم پیسے رکھیں گے اور ہمیں ویکسین مل جائے گی۔

انھوں نے کہا کہ ’اگر وفاقی حکومت نے کمپنیوں سے معاہدے کیے ہوئے ہیں تو سندھ، خیبر پختونخوا اور پنجاب کی حکومت کو بھی بتائیں تاکہ مل کر اس کمی کو پورا کیا جا سکے۔‘

اس بارے میں وفاقی وزیر برائے منصوبہ بندی اسد عمر  نے بی بی سی کو بتایا کہ ’ہمیں ان سے پیسے نہیں درکار بلکہ ہم انھیں مفت ویکسین دے دیں گے جیسے کہ اب تک دیتے آرہے ہیں۔‘

انھوں نے کہا کہ ویکسین خریدنا صوبائی سبجیکٹ ہے اور ’ہم انھیں کہتے آ رہے ہیں کہ آپ ویکسین خرید لیں اور جو مدد چاہیے ہم کر دیں گے لیکن اب تک ایسا نہیں کیا جا رہا۔‘

کیا پاکستان میں مزید ویکسین آ رہی ہے؟

ڈاکٹر فیصل سلطان کے مطابق ویکسین کی ایک سپلائی 20 جون تک آ رہی ہے جس کے نتیجے میں ویکسین کی موجودہ کمی کو پیر یعنی 21 جون تک قابو کر لیا جائے گا۔

ان کا کہنا تھا کہ آنے والی اس کھیپ سے 12 سے 13 لاکھ تک کی آبادی کو ویکسین لگائی جا سکے گی۔ اس سے حکومت کو موجودہ کمی کو پوراکرنے میں مدد ملے گی اور جون کے اواخر اور جولائی کے وسط تک کافی لوگوں کو ویکسین لگائی جا سکے گی۔

’اس کے علاوہ پاکستان نے تقریباً ایک ارب روپے کی اضافی ویکسین مختلف ممالک سے منگوانے کا بھی معاہدہ کیا ہے۔ ان میں سائنو فارم، سائنو ویک، کین سائنو، فائزر اور سپوتنک شامل ہیں اور یہ ویکسین رواں ماہ جون کے آخری دس دن میں پاکستان پہنچنا شروع ہو جائیں گی۔‘

انھوں نے کہا کہ آنے والی ویکسین پاکستان کے فائزر سے حالیہ دنوں میں ہونے والے معاہدے کے تحت آرہی ہیں۔

’پھر عالمی ادارہ صحت کے گلوبل ویکسین پروگرام کوویکس کے ذریعے بھی جولائی تک ویکسین کی 12 لاکھ خوراکیں آرہی ہیں لیکن روس، چین اور فائزر کمپنی کے ساتھ ہونے والے معاہدوں سے اگلے چند ماہ بھی کوور ہو جائیں گے۔‘

واضح رہے کہ پاکستان کو اس وقت تین طریقوں سے ویکسین موصول ہو رہی ہے: ایک ہمسایہ ملک(چین) سے، دوسرا ایشین ڈویلپمنٹ بینک اور ورلڈ بینک کی امداد کے ذریعے خریدی گئی ویکسین جبکہ عالمی ادارہ صحت کے کوویکس پروگرام کے تحت بھی ویکسین موصول ہو رہی ہیں۔

یاد رہے کہ رواں سال مئی میں جب فائزر ویکسین کی ایک لاکھ خوراکیں ملک پہنچی تھیں تو حکام نے اس بارے میں لاعلمی کا اظہارکیا تھا۔

یہ ویکسین کوویکس کے گلوبل ویکسین پروگرام کے تحت یونیسیف کے ذریعے پاکستان پہنچی تھی لیکن پھر ویکسین کی کلیئرنس اور رجسٹریشن پر محکمہ صحت کی جانب سے سوال اٹھنے پر ڈرگ ریگولیٹری اتھارٹی نے جلد از جلد فائزر ویکسین کو رجسٹر کرانے کا عمل شروع کیا۔

اس بارے میں ڈاکٹر فیصل سلطان نے کہا کہ ’کوویکس کے ویکسین بھیجنے سے ہمیں کوئی مسئلہ نہیں لیکن جو پہلے ہوا ایسے واقعات کو نہ دہراتے ہوئے پاکستان کی کوشش ہے کہ نوے سے پچانوے فیصد ویکسین ہمارے دیگر ممالک اور کمپنیوں کے ساتھ طے شدہ معاہدوں کے ذریعے آئے۔اور ہر روز تقریباً پانچ لاکھ خوراکیں دی جائیں۔‘


Summary: مقامی افراد کے مطابق اس ضمن میں دھمکی آمیز سوشل میڈیا پوسٹس میں کہا گیا کہ خواتین مردوں کے بغیر گھر سے نہ نکلیں مگر کم سے کم تین واقعات ایسے پیش آئے ہیں جن میں خواتین اپنے والد، شوہر اور والدہ کے ساتھ جا رہی تھیں جب ان پر شاٹ گن یا چھرے والی بندوق سے حملہ کیا گیا۔

(فائل فوٹو)

’میں مقامی سکول میں ٹیچر ہوں۔ دو اگست کو آنکھوں میں تکلیف کے باعث میں نے سکول سے چھٹی کی اور اپنی بہن کے ہمراہ پارا چنار میں ڈاکٹر کے پاس چیک اپ کے لیے گئی۔ چیک اپ کے بعد میں اپنی بہن کے ہمراہ واپس گھر جا رہی تھی جب نامعلوم سمت سے آنے والا فائر میری کمر پر لگا جس سے میں زخمی ہو گئی، ہماری کسی سے کوئی دشمنی نہیں۔‘

’میں اپنے بھائی کے ہمراہ نادرا آفس سے واپس پیدل گھر جا رہی تھی جب نامعلوم سمت سے آنے والا فائر میرے بائیں ہاتھ پر لگا جس سے میں زخمی ہو گئی۔ ہماری کسی سے کوئی دشمنی نہیں۔‘

’میں اپنے والدین کی اجازت سے سلائی سینٹر میں داخلہ لینے جا رہی تھی جب نامعلوم سمیت سے آنے والا فائر میری کمر کے نچلے حصے میں لگا جس سے میں زخمی ہو گئی۔ ہماری کسی کے ساتھ دشمنی یا عداوت نہیں۔‘

’میں اپنی حاملہ اہلیہ کو لے کر ڈاکٹر کے پاس چیک اپ کے لیے گیا۔ چیک اپ کے بعد واپسی پر میں اپنے چچا زاد بھائی سے رقم لینے کے لیے ان کی دکان میں گیا جبکہ میری حاملہ اہلیہ باہر ہی کھڑی تھیں۔ جب میں دکان سے باہر نکلا تو معلوم ہوا کہ کسی نامعلوم شخص نے میری اہلیہ پر فائر کیا جو اس کی پسلی کے نیچے لگا۔ میں زخمی اہلیہ کو لے کر ڈسٹرکٹ ہیڈ کوارٹر ہسپتال گیا، جہاں ابتدائی طبی امداد کے بعد ہمیں پشاور ریفر کر دیا گیا کیونکہ میری اہلیہ حاملہ تھیں۔ ہماری کسی کے ساتھ کوئی دشمنی یا عداوت نہیں۔‘

اوپر درج تمام تر واقعات درحقیقت ان چار ایف آئی آرز کے متن ہیں جو اگست اور ستمبر کے مہینوں میں صوبہ خیبرپختونخوا کے ضلع کرم کے مختلف علاقوں میں پیش آئے ہیں۔

پولیس کا کہنا ہے کہ ان کے پاس ایسے کم از کم 9 واقعات درج ہو چکے ہیں جبکہ ان واقعات میں مبینہ طور پر ملوث گروہ کے ایک شخص کے گرد گھیرا تنگ کیا جا رہا ہے۔

پارہ چنار سول ہسپتال کے میڈیکل سپرنٹنڈنٹ امیر رحمان نے بی بی سی کو بتایا کہ ان کے پاس گذشتہ چند ہفتوں کے دوران کُل چھ ایسی زخمی خواتین کو لایا گیا تھا جنھیں چھرے والی بندوق یا ایئر گن سے فائر کر کے زخمی کیا گیا تھا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

امیر رحمان کے مطابق ان میں سے کچھ ایسی زخمی خواتین تھیں جن کے جسم میں چھرہ زیادہ اندر نہیں گیا تھا، چنانچہ اسے نکال دیا گیا جبکہ ایک حاملہ خاتون بھی زخمی ہو کر آئی تھیں جنھیں پشاور ریفر کر دیا گیا تھا کیونکہ حمل کی وجہ سے ان میں پیچیدگی آ سکتی تھی۔

پارہ چنار سے مقامی لوگوں نے بتایا ہے کہ ان واقعات کے بعد علاقے میں خوف و ہراس پایا جاتا ہے اور خواتین گھروں سے باہر نہیں نکل رہی ہیں۔

ان کے مطابق گذشتہ کچھ دنوں سے سوشل میڈیا اور دیگر ذرائع پر یہ مواد بھی پھیلایا گیا کہ خواتین بازاروں میں نہ جائیں اور خلاف ورزی کی صورت میں انھیں شاٹ گن سے نشانہ بنایا جائے گا۔

بی بی سی سے بات کرتے ہوئے ایک مقامی سکول ٹیچر نے بتایا کہ وہ عام طور پر سکول پیدل آتی جاتی تھیں اور چند ہفتے قبل ایک روز جب وہ واپس آ رہی تھیں تو راستے میں کھڑے چند لڑکوں نے آواز کسی کہ ’شاباش ایئر گن والوں کو اطلاع کرو، یہ پیدل جا رہی ہیں۔‘

ٹیچر کے مطابق اس واقعے کے بعد انھوں نے گاڑی لگوائی اس سے قطع نظر کہ ان کا سکول ان کے گھر کے قریب ہی واقع ہے۔

یاد رہے کہ یہ واقعات ضلع کرم کے شیعہ اکثریتی علاقے میں پیش آ رہے ہیں۔

بی سی سی سے بات کرتے ہوئے تحریک حسینی کے سابق سربراہ علامہ عابد حسین نے بتایا کہ جب اس طرح کی کارروائیاں شروع ہوئیں تو انھوں نے اس حوالے سے ڈپٹی کمشنر اور ضلعی پولیس افسر سے وفود کی شکل میں ملاقاتیں کیں جنھوں نے ان واقعات کی روک تھام کے لیے ہر ممکن تعاون کا یقین دلایا۔

علامہ عابد حسین الحسینی نے بتایا کہ پارہ چنار میں جگہ جگہ ناکے اور سی سی ٹی وی کیمرے لگے ہوئے ہیں اور شناختی کارڈ دیکھے جاتے ہیں لیکن ملزمان گرفتار نہیں ہو رہے۔

پولیس حکام کا کہنا ہے کہ رواں سال محرم کے بعد پارہ چنار میں خواتین پر اس طرح کے حملے شروع ہوئے ہیں اور اب تک پولیس کے پاس ایسے کم سے کم 9 واقعات درج ہو چکے ہیں۔

ضلع کرم کے ڈسٹرکٹ پولیس افسر محمد عمران نے بی بی سی کو بتایا کہ پولیس نے تمام واقعات کی ایف آئی آر درج کی ہیں اور اس بارے میں تفتیش کی جا رہی ہے۔

انھوں نے مزید بتایا کہ سی سی ٹی وی کیمروں کے ذریعے ان حملوں میں مبینہ طور پر ملوث گروہ کے ایک شخص کی شناخت ہوئی ہے جس کے گرد گھیرا تنگ کر دیا ہے اور جلد ہی اسے گرفتار کر لیا جائے گا۔

ڈی پی او محمد عمران کا کہنا تھا کہ خواتین کو تحفظ فراہم کرنے کے لیے اور آئندہ ایسے واقعات پیش نہ آئیں اس کے لیے بازار اور دیگر اہم مقامات پر پولیس کی نفری بڑھا دی گئی ہے جبکہ جگہ جگہ پولیس اہلکار مشتبہ افراد پر کڑی نگرانی رکھے ہوئے ہیں، یہی وجہ ہے کہ 12 ستمبر کے بعد اس طرح کا کوئی واقعہ پیش نہیں آیا۔

پولیس حکام کے مطابق پارہ چنار میں لوگ تعلیم حاصل کرنے میں بہت دلچسپی لیتے ہیں اور امکان ہے کہ یہ کام بظاہر ان لوگوں کو تعلیم سے روکنے کے لیے کیا جا رہا ہے۔


Summary: چے کو بلڈ کینسر تھا اور ڈاکٹروں نے اس کے والدین کو جواب دے دیا تھا کہ اس کے زندہ بچنے کی کوئی اُمید نہیں ہے۔ اس کے بعد کسی ’معجزے‘ کی اُمید لیے بچے کے والدین ہری دوار گئے کہ ان کا بیٹا صحت یاب ہو جائے گا۔

انڈیا کی شمالی ریاست اتراکھنڈ میں ہندوؤں کے مقدس شہر ’ہری دوار‘ سے سامنے آنے والی ایک ویڈیو اس وقت پورے ملک میں سوشل میڈیا پر وائرل ہے جس میں ایک خاتون ایک بچے کو پانی میں ڈبکیاں لگواتے ہوئے نظر آرہی ہیں۔

یہ منظر ’ہری دوار‘ کے مقدس مقام ’ہر کی پوھڑی‘ (یعنی دیوتا وشنو کا پاؤں) کا ہے۔ یہ جگہ ہندو مذہب میں کافی اہمیت اور تقدیس کی حامل ہے جہاں مذہبی عبادات بھی ادا کی جاتی ہیں۔

اس ویڈیو میں دیکھا جا سکتا ہے کہ دریائے گنگا کے کنارے موجود اس گھاٹ (ہر کی پوھڑی) پر بچے کو ڈبکیاں دیتی خاتون سے چند افراد بچے کو چھین لیتے ہیں۔ اس دوران بچہ بے حس و حرکت ہوتا ہے۔ اس ویڈیو میں خاتون کے ساتھ دو مرد بھی موجود نظر آتے ہیں۔

بچے کو بے حس و حرکت دیکھ کر موقع پر موجود افراد خاتون اور ان کے ساتھ موجود دو مردوں کو بُرا بھلا کہتے ہیں اور ان کے ساتھ ہاتھا پائی بھی کرتے ہیں۔ موقع پر موجود یہ ہجوم خاتون اور دونوں مردوں پر بچے کو ڈبو کر مارے کا الزام عائد کرتے بھی نظر آتے ہیں۔

اسی نوعیت کی ایک اور ویڈیو میں وہی خاتون اُسی بچے کی لاش کے پاس بیٹھی نظر آتی ہیں۔ اس ویڈیو میں وہ خاتون دعویٰ کرتی ہیں کہ بے حس و حرکت پڑا ’بچہ جلد ہی جاگ جائے گا۔‘

اس موقع پر ہونے والی ہنگامہ آرائی کے بعد مقامی پولیس نے خاتون اور دونوں مردوں کو گرفتار کر لیا ہے جبکہ بچے کی میت کو پوسٹ مارٹم کے لیے بھجوا دیا گیا ہے۔

انڈیا میں سوشل میڈیا پر یہ ویڈیو ان عنوانات کے تحت پوسٹ کی جا رہی ہے کہ ایک ماں نے اپنے ہی بچے کی ڈبو کر جان لے لی۔

تاہم اب پولیس کا کہنا ہے کہ بچے کی موت پانی میں ڈوبنے کے باعث نہیں ہوئی ہے۔

ان ویڈیوز کے وائرل ہونے کے بعد ہری دوار کے پولیس افسر سوتنتر کمار نے ایک پریس کانفرنس کی اور بچے کی ڈوبنے کے باعث ہلاکت کی تردید کی۔

ہری دوار پولیس کی جانب سے جاری کردہ پریس ریلیز کے مطابق ہر کی پوھڑی پر ایک خاتون کی جانب سے اپنے ہی  بچے کو ڈبو کر مارنے کا دعویٰ غلط ہے بلکہ یہ معاملہ ’بظاہر ایمان اور آخری اُمید‘ سے جڑا ہوا ہے۔ تاہم پولیس کا کہنا ہے کہ اس کیس کی ہر زوایے سے تحقیق جاری ہے اور پوسٹ مارٹم کی ابتدائی رپورٹ کے بعد اب تفصیلی رپورٹ کا انتظار ہے۔

انھوں نے کہا کہ پولیس کی ابتدائی تفتیش کے مطابق ویڈیو میں نظر آنے والا بچہ بلڈ کینسر کے مرض میں مبتلا تھا اور چونکہ وہ کینسر کی آخری سٹیج پر تھا اس لیے آل انڈیا انسٹیٹیوٹ آف میڈیکل سائنسز دہلی نے اسے ہسپتال میں داخل کرنے سے انکار کر دیا تھا۔

پولیس کے مطابق بچے کے والدین ’آخری اُمید کے طور پر اسے ہری دوار کے مقدس مقام پر لائے۔‘

پولیس نے بتایا کہ پوسٹ مارٹم کی ابتدائی رپورٹ کے مطابق بچے کے پھیپھڑوں میں پانی نہیں تھا جو ظاہر کرتی ہے کہ اس کی موت ڈوبنے کی وجہ سے نہیں ہوئی۔

پولیس نے شہریوں کو متنبہ کیا ہے کہ یہ معاملہ چونکہ حساس نوعیت کا ہے، اس لیے اس ضمن میں سامنے آنے والی وائرل ویڈیوز کو حقائق کے بغیر مختلف پلیٹ فارمرز پر شیئر نہ کیا جائے۔

اس کیس کی تحقیقات کرنے والے ایک ذمہ دار پولیس افسر نے بی بی سی کو بتایا کہ ’ویڈیوز سامنے آنے کے بعد والدین کو تھانے لایا گیا اور ان سے پوچھ گچھ کی گئی۔ تاہم پوسٹ مارٹم میں موت کی وجہ ڈوبنا ثابت نہ ہونے کی بنا پر انھیں رہا کر دیا گیا تاکہ وہ اپنے بچے کی آخری رسومات ادا کر سکیں۔‘

دہلی کے سونیا وہار کے رہنے والے رنجیت کمار ایک ٹیکسی ڈرائیور ہیں اور وہ ان لوگوں کو دہلی سے ہری دوار لائے تھے۔

رنجیت نے بی بی سی کو بتایا کہ ’بچہ بہت بیمار تھا اور گاڑی میں سوار ہونے کے کچھ ہی دیر بعد اس نے حرکت کرنا بند کر دی تھی۔‘

انھوں نے دعویٰ کیا کہ ’واقعے کے دن صبح 7 بجے بچے کے چچا نے انھیں ہری دوار جانے کے لیے بلایا۔ اور وہ بچے اور اس کے والدین کے ہمراہ نو بج کر دس منٹ پر دہلی سے روانہ ہوئے۔ بچے کے ساتھ اُن کے والدین اور ایک خالہ بھی تھیں۔ بچہ دورانِ سفر بڑی مُشکل سے سانس لے رہا تھا۔‘

تھوڑی دیر بعد بچے کی سانسیں بھی رک گئیں، تاہم بچے کی ماں نے بس یہ کہا کہ بچے سو رہا ہے۔

دوپہر تقریبا ایک بج کر 15 منٹ پر ہری دوار پہنچنے کے بعد، والدین نے اسے اپنی گود میں لیا اور گنگا میں نہلانے چلے گئے تاکہ وہ شفایاب ہو سکے۔

مدن رائے دہلی کی سونیا وہار کالونی میں اس فیملی کے پڑوسی ہیں۔

انھوں نے بی بی سی کو بتایا کہ ’بچے کے والد راج کمار پھولوں کی فروخت کا کا کام کرتے ہیں اور اُن کی بیوی گھریلو خاتون ہیں۔ ان کے دو بچے ہیں۔ بیٹے کی موت کے بعد اب ان کی ایک بیٹی ہے۔‘

ان کا کہنا ہے کہ بچے کو بلڈ کینسر کی تشخیص ہوئی تھی اور ڈاکٹروں نے اس کے والدین کو جواب دے دیا تھا کہ اس کے زندہ بچنے کی کوئی اُمید نہیں ہے۔ پڑوسی کے مطابق ڈاکٹروں سے جواب ملنے کے بعد والدین کسی ’معجزے‘ کی اُمید لیے ہری دوار گئے تاکہ ان کا بیٹا صحت یاب ہو سکے۔

مدن رائے کہتے ہیں کہ ’خدا کی اس سب میں کوئی اور مرضی تھی۔‘

پوسٹ مارٹم کے بعد یہ فیملی رات دیر گئے دہلی لوٹ آئی۔

مدن رائے بھی سوشل میڈیا کے رویے سے ناراض نظر آتے ہیں اور پوچھتے ہیں کہ ’کیا آپ اس طرح کی تحقیقات کے بغیر خبریں شائع کرتے ہیں؟ وہ غریب لوگ پہلے ہی افسردہ اور بچے کی موت کی وجہ سے پریشان اور صدمے کی حالات میں ہیں اور سب سے بڑھ کر اُن کے بارے میں میڈیا پر خبریں چل رہی ہیں۔ کیا اُن کے خلاف کوئی کاروائی نہیں ہو سکتی جو بنا کُچھ سوچے اور سمجھے ہر خبر چلا دیتے ہیں؟‘


Summary: آذربائیجان کو تیل اور قدرتی گیس کے وسیع وسائل کے لیے ’سرزمین آتش‘ کہا جاتا ہے۔ جب معروف سیاح مارکو پولو نے 13ویں صدی میں مشرقی قفقاز کا دورہ کیا تو انھوں نے اپنی یادداشتوں میں اس خطے کے قدرتی ’تیل کے چشموں‘ کے نغمے گائے ہیں۔

تقریباً صبح چار بجے آذربائیجان کے شمالی علاقے میں خنالق کے دور دراز پہاڑی گاؤں کے باہر ایک آتش گاہ میں بھڑکتے ہوئے بلند شعلوں پر لوہے کے برتن میں رکھا دریا کا پانی ابلنے لگا۔

پیدل سفر کرنے والوں کا ہمارا گروپ شمالی آذربائیجان میں کوہ علیوف کی چوٹی کی طرف ایک طویل برفانی چڑھائی پر چڑھنے والا تھا۔ ایسے کسی گروپ کے لیے اس مقام پر زمین کے ایک شگاف سے نکلنے والی میتھین گیس کی وجہ سے بھڑکتی ہوئی آگ نے ایک مقدس حیثیت حاصل کر لی ہے۔

اس نے نہ صرف ہمیں سرد اور پرنم بہار کی رات میں گرمی فراہم کی بلکہ اس نے ہماری صبح کی چائے کی تیاری میں بھی مدد کی۔ ہم ذہنی طور پر چڑھائی کے لیے تیار تھے۔

عظیم قفقاز کے پہاڑوں میں 2,350 میٹر کے فاصلے پر دو ہزار افراد پر مشتمل ایک بستی ہے جو خنالق کہلاتی ہے۔

وہاں سے آتش گاہ سے گزرنے والی پگڈنڈی تک پہنچنے کے لیے سوویت جی اے زید ٹرک سے ایک گھنٹہ لگتا ہے۔

آس پاس کا بیشتر حصہ شاہداگ نیشنل پارک کا علاقہ ہے جو الپائن مرغزاروں اور بلند و بالا چوٹیوں کے 130,508 ہیکٹر علاقے پر پھیلا ہوا ہے، یہ جنوبی قفقاز کا سب سے بڑا قومی پارک ہے۔ یہ آذربائیجان کی روس کے ساتھ شمالی سرحد کا حصہ ہے۔

اس کی چوٹیاں بادلوں میں گھسی نظر آتی ہیں اور بظاہر ایک ناقابل تسخیر دیوار بناتی ہیں۔ خطے کی ناہموار زمین اور غیر متوقع آب و ہوا نے تاریخی طور پر انسانوں کو یہاں سے دور ہی رکھا ہے۔ اس کے باوجود مسلسل جلتے ہوئے شعلوں والا آتش کدہ ہمارے وہاں پہنچنے سے صدیوں پہلے سے پوجا جاتا رہا ہے۔

ہم جیسے ہائيکرز انتہائی خوبصورت نظاروں کی تلاش میں آذربائیجان کے کنارے کی ان پہاڑیوں تک پہنچتے ہیں۔

ملک میں قدرتی گیس کے وافر ذخائر نے گذشتہ 150 سال میں اس کی اقتصادی ترقی میں اہم کردار ادا کیا۔ اس کے باوجود زرتشتی مذہب کی وجہ سے آگ آذربائیجانی ثقافت اور اساطیر میں پیوست ہے۔ یہ دنیا کے قدیم ترین توحیدی مذاہب میں سے ایک ہے جس نے تین ہزار سال سے زیادہ پہلے یہاں اپنی جڑیں قائم کیں۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

زرتشت مذہب میں آگ مرکزی کردار کی حامل ہے۔ زرتشتیوں کے لیے آگ ان کے خدا کے ساتھ روحانی اور جسمانی رابطے کے لیے پل کا کام کرتی ہے، جس کے ذریعے فانی عقیدت مند خدا سے جڑ سکتے ہیں اور اندھیرے میں رہنے والی شیطانی قوتوں سے تحفظ حاصل کر سکتے ہیں۔

کوئی بھی رسم آگ کے بغیر ادا نہیں کی جاتی اور خنالق کے قریب اس طرح کے آتش کدے باعقیدہ برادریوں کے لیے بنائے گئے ہیں۔ درحقیقت کچھ سکالرز کا خیال ہے کہ آذربائیجان کا نام آذر (فارسی میں ’آگ‘) اور بایگان (محافظ) کا مرکب ہے۔

آذربائیجان کی تاریخ کے مؤرخ اور مذہبی سکالر کاظم عظیموف کا کہنا ہے کہ زرتشتی مذہب کی یہاں جڑ پکڑنے کی کئی وجوہات ہیں۔ شاہراہ ریشم کے اہم مقام پر آذربائیجان کی موجودگی نے زرتشتی تاجروں کو یہ سہولت فراہم کی کہ وہ مقامی آبادی کے ساتھ آسانی سے رابطے میں آسکیں۔

آذربائیجان قدرتی گیس کے ذخائر سے مالامال ہے اور اسی سبب اس مذہب کی مقدس آگ کو برقرار رکھنا آسان ہے۔

آج آذربائیجانیوں کی اکثریت مسلمان ہے لیکن زرتشتی عقائد، رسم و رواج اور روایات عصری ثقافت میں نظر آتی ہیں۔ ہر سال موسم بہار کی آمد کا جشن منانے کے لیے آذربائیجان میں نوروز منایا جاتا ہے۔ یہ روایت زرتشتی لوک داستانوں سے انھیں ملی ہے اور نوروز آذربائیجان کی سب سے بڑی تعطیلات میں سے ایک ہے۔

باکو کی ایک ٹوور گائیڈ عائشان شریفوفا نے وضاحت کرتے ہوئے کہا کہ ’نوروز کے موقع پر ہم اپنے صحن میں آگ جلاتے ہیں۔ ہم شکربورا، بکلاوا، گوگھل (پیسٹریز) وغیرہ بناتے ہیں۔ یہ نوروز کے موقع پر خاص طور پر تیار کی جانے والی مٹھائیاں ہیں۔‘

’ان میں سے ہر ایک موسم بہار کے دوران فطرت کے مختلف مرحلے کی نمائندگی کرتا ہے۔ شکربورا ہلال کی شکل کا ہوتا ہے، بکلاوا ستارے کی شکل کا ہوتا ہے جبکہ گوگھل سورج کی شکل کا۔‘

زرتشتی مذہب میں تجدید کا تصور اور فطرت کے تئیں اس کی تعظیم جدید دور کے آذربائیجان میں مضبوط ہے۔ نوروز 21 مارچ کو آتا ہے لیکن ایران کے برعکس آذربائیجان میں نوروز کی تعطیل سے پہلے والے چار ہفتوں میں جشن منایا جاتا ہے۔

شریفووا کہتی ہیں کہ ’لوگ رقص کرتے ہیں، گیت گاتے ہیں اور کھیلوں کے ذریعے جشن مناتے ہیں۔‘

زرتشتیوں کے لیے سردیوں کے بعد فطرت کا احیا خود کی تجدید کا موقع فراہم کرتا ہے اور اس مقصد کے لیے آگ ایک مفید ذریعہ ہے۔ آذربائیجان کے چاروں طرف، شہروں اور دیہاتوں میں الاؤ جلائے جاتے ہیں اور جو لوگ اپنی بدقسمتی کو پیچھے چھوڑ کر نئے سال کا آغاز کرتے ہیں وہ اس کے اوپر سے چھلانگ لگاتے ہیں۔

آذربائیجان کے زرتشتی ماضی کے مادی نشانات ملنا مشکل ہیں۔ کچھ سکالرز کا خیال ہے کہ آذربائیجان کی قومی آئیکون میں سے ایک باکو کے تاریخی پرانے شہر میں موجود 29 میٹر بلند میڈن ٹاور ہے۔

یہ 12ویں صدی کی عمارت یونیسکو کے تہذیبی ورثے میں شامل ہے اور زرتشتی مذہب کا آغاز ہو سکتی ہے۔ مینار کے نیچے کھڑے ہو کر اینٹوں کی دو مختلف تہوں کو واضح طور پر دیکھا جا سکتا ہے۔

بعض مورخین کا خیال ہے کہ عمارت کا نچلا حصہ دخمہ ہو سکتا ہے جو زرتشتی میت کو رکھنے والے مینار کے طور پر استعمال ہوتا رہا ہو تاکہ انھیں پاک کیا جا سکے۔

زرتشتی مذہب کا ایک اور مقدس عنصر یہ ہے کہ انسانی باقیات کو مینار کے اوپر رکھ دیا جائے اور گدھوں کے کھانے کے لیے چھوڑ دیا جائے تاکہ زمین غیر آلودہ رہے۔

سکالر اور محقق کے ای ایدولجی کے مطابق دخموں کو اس بات کو یقینی بنانے کے لیے ڈیزائن کیا گیا تھا کہ لاشیں اور ان کے سیال زمین کے ساتھ رابطے میں نہ آئیں یا ندیوں میں نہ جائیں، اس طرح مٹی اور ندیوں کو آلودہ نہ کریں اور بیماریاں نہ پھیلیں۔ یہ رسم چھوٹی پہاڑی وادیوں میں پیدا ہوئی جہاں قابل کاشت زمین بہت کم تھی اور بیماری پورے گاؤں کو تباہ کر دیتی تھی۔

فارسیوں نے چھٹی صدی قبل مسیح میں جدید دور کے آذربائیجان میں زرتشتی مذہب کو سرکاری مذہب کے طور پر اپنایا اور ساتویں صدی عیسوی میں ساسانی سلطنت کے خاتمے تک وہاں قربان گاہیں، مندر اور مینار جگہ جگہ نظر آتے تھے۔

جب زرتشتی مذہب پورے ایشیا اور قفقاز میں پھیلنے لگا تو مذہب کے مقدس شعلوں کی حفاظت کے لیے ہزاروں آتش کدے بنائے گئے لیکن ساتویں صدی عیسوی میں اسلام کی آمد کے بعد ان میں سے بہت سی رسمیں ختم ہونے لگیں۔

آج آذربائیجان کی آبادی زیادہ تر شیعہ مسلمان ہے لیکن اس کے دو باقی ماندہ آتش کدے ملک کی پراسرار زرتشتی تاریخ کے بہترین شواہد پیش کرتی ہیں۔ خنالق میں ایک چھوٹی پتھر کی اہرام نما عمارت ہے جس کے گرد چار کھلے محراب والے داخلی راستے ہیں جہاں سے سبز پہاڑیاں نظر آتی ہے ہیں جو آگے جا کر چاروں طرف برفانی چوٹیوں میں داخل جاتی ہیں۔

موجودہ ڈھانچہ نسبتاً نیا ہے۔ اس کی بنیاد ایک یادگار کے طور پر لندن میں قائم عالمی زرتشتی تنظیم نے 2016 میں رکھی تھی۔ اس کے بارے میں خیال ظاہر کیا جاتا ہے کہ یہ ایک سابق آتش کدے کے کھنڈرات پر بنایا گیا ہے جسے مقامی باشندوں نے ہمیشہ ’آتش گاہ‘ کہا ہے۔

آذربائیجان کا سب سے مشہور آتش کدہ سورخانی کی آتش گاہ ہے جو دارالحکومت باکو کے مشرق میں ایک مشہور سیاحتی مقام ہے۔ یہ کوئی اتفاق نہیں کہ آج اس کے زائرین کی اکثریت انڈیا سے آتی ہے۔

ساتویں صدی میں اسلام کے پھیلنے کے بعد ایران اور آذربائیجان میں زرتشتی تیزی سے محدود ہونے لگے اور بہت سے لوگوں کو اپنے آبائی وطن کو چھوڑ کر وسطی اور جنوبی ایشیا میں جا کر آباد ہونے پر مجبور ہونا پڑا۔ ممبئی اور قریبی انڈین ریاست گجرات ایک بڑی زرتشتی آبادی کا گھر بن گئے۔

اسلام قبول کرنے سے انکار کرنے کے بعد سلطنت فارس سے فرار ہونے والے ان افراد نے انڈیا میں پناہ لی اور آج یہ دنیا میں زرتشتیوں کا سب سے بڑا گروہ ہے۔

ایک اندازے کے مطابق اس کے 60,000 پیروکار ہیں جو عالمی زرتشتی برادری کا تقریباً نصف ہیں۔

خنالق کے آتش کدے کی طرح سورخانی کو بھی آذربائیجان میں زرتشت کے زوال کے صدیوں بعد تعمیر کیا گیا تھا اور اسے قدرتی طور پر جلنے والے شعلے کے گرد بنایا گیا تھا۔

جب فرانسیسی ناول نگار الیگزینڈر ڈیوما نے 1858 میں باکو کا دورہ کیا تو انھوں نے کہا تھا کہ ’پوری دنیا باکو کے آتش گاہ سے واقف ہے۔ میرے ہم وطن جو آتش پرستوں (زرتشتیوں کے درمیان ایک توہین آمیز اصطلاح) کو دیکھنا چاہتے ہیں، انھیں جلدی کرنا چاہیے کیونکہ وہاں پہلے ہی بہت کم بچے ہیں۔‘

’مندر میں صرف ایک بوڑھا آدمی اور دو دیگر افراد ہیں جن کی عمر 30-35 سال ہے۔‘

سراخانی آتشکدہ آذربائیجان کا سب سے مشہور آتشکدہ ہے اور یہ کسی قلعے کی طرح نظر آتا ہے

اس عمارت کی چار محرابیں ایک قربان گاہ کے لیے کھلتی ہیں اور ان سب کے اوپر گنبد ہے جو کہ 17ویں صدی کا ہے۔ یہ اس وقت تعمیر کیا گیا برصغیر پاک و ہند کے تاجر شاہراہ ریشم کے راستے آذربائیجان پہنچے اور اپنے سفر کے دوران یہاں رکے۔

شریفووا نے کہا کہ ’اس آتش کدے اور اس کے آس پاس کے کاروان سرائے نے مختلف عقائد سے تعلق رکھنے والے لوگوں کا خیرمقدم کیا: ہندوؤں، سکھوں اور زرتشتیوں کے لیے اپنی اپنی عبادت گاہیں تھیں جو آج بھی نظر آتی ہیں۔‘

عظیموف کے مطابق ایرانی سرحد کے ساتھ جنوبی آذربائیجان میں رہنے والی مقامی تالیش آبادی کے آج زرتشتی مذہب سے قریبی تعلقات ہیں۔

وہ کہتے ہیں کہ ’آج آذربائیجان کے جنوب میں آگ ایک مقدس علامت کے طور پر خاص طور پر اہمیت کی حامل ہے، جہاں ایرانی بولنے والی تالش آبادی کی اکثریت ہے۔ اس خطے میں، فطرت کے عناصر (آگ، پانی، چاول، پودے) کی دوسری جگہوں سے زیادہ پوجا کی جاتی ہے۔‘

’سوویت دور میں تمام مذاہب کی ممانعت تھی، لہذا ہمیں تالش لوگوں کو خراج تحسین پیش کرنا چاہیے جنھوں نے مذہب پر پابندی کے باوجود زرتشتیوں کے نغموں اور ترانوں کو زندہ رکھتے ہوئے چھپ چھپا کر نوروز کا مقدس تہوار مناتے رہے۔‘

1960 کی دہائی کے اواخر میں سورخانی آتش گاہ کے اندر لگی آگ نے جلنا بند کر دیا کیونکہ اس کے جلنے کی سبب میتھین کو کسی اور طرف لے جایا گیا لیکن 1975 میں اس قلعے جیسی جگہ کو ایک عجائب گھر کے طور پر دوبارہ کھول دیا گیا اور باکو سے گیس پائپ لائن کی بدولت اس کی آگ کو ایک بار پھر بھڑکا دیا گیا۔

حالیہ برسوں میں آذربائیجان نے اپنے زرتشتی ماضی کو یاد کیا ہے

آذربائیجان نے سوویت روس کے زوال کے بعد 1991 میں آزادی حاصل کی اور اس کے بعد سے اس ملک نے اپنی شناخت دوبارہ حاصل کرنے اور اپنی پیچیدہ زرتشتی جڑوں کو تسلیم کرنے کی کوشش کی ہے۔

عظیموف نے کہا کہ ’مجھے یقین ہے کہ اذری لوگ اب بھی سوویت روایات کے اثرات کا سامنا کر رہے ہیں اور زرتشت کے خلاف اسلام کی تاریخی دشمنی اب بھی مقامی آبادی کی یاد میں زندہ ہے۔ دوسری جگہوں پر قدیم زرتشتیوں کی مقدس آگ نے ایک نیا سیکولر معنی حاصل کیا ہے، جس سے غیر مذہبی طرز زندگی اور آذربائیجان کے رسم و رواج پر اثر پڑا ہے اور اس کا بڑا اظہار نوروز کے دوران دیکھا جاتا ہے۔‘

ہم لوگ ٹخنوں تک گہری برف میں سے گھسیٹ گھسیٹ کر گزرنے کے بعد آخر کار چھ گھنٹے کے سفر کے بعد ماؤنٹ علیوف کی 3,751 میٹر بلند چوٹی پر پہنچ گئے۔ چند تصاویر لیں اور آذربائیجان کا جھنڈا لہرانے کے بعد موسم بدلنے سے پہلے ہم نے اترنا شروع کر دیا۔

بیس کیمپ پر واپس آئے تو دیکھا کہ تیز بارش اور ہوا کے باوجود آتش گاہ کے اندر آگ کے شعلے بھڑک رہے ہیں۔ جب ہم روانہ ہوئے تو میں نے وہاں کھڑے تنہا مندر اور اس کے ہمیشہ جلتے ہوئے شعلے کو پیچھے مڑ کر دیکھا اور سوچا کہ لوگوں، براعظموں اور عقائد کے سنگم پر موجود یہ سرزمین ہمیشہ کی طرح کثیر الثقافتی ماضی کی ایک کھڑکی کے طور پر کام کر سکتی ہے۔